title: Höyryauto

text: Vuosisadan vaihteessa höyryauto käytännössä dominoi uusien autojen markkinoita etenkin Yhdysvalloissa, joka oli maailman suurin höyryautojen tuottaja, sekä kappale- että valmistajien lukumäärällä mitaten. Tosin monet valmistajat eivät olleet kovin pitkäikäisiä ja valmistuneiden autojen lukumäärä saattoi jäädä jopa yhteen ainoaan.Vuonna 1902 Yhdysvalloissa uutena rekisteröidyistä 909 autosta 485 oli höyryautoja, loput sähkö- ja polttomoottorikäyttöisiä. Esimerkkinä mainittakoon, että vuonna 1899 höyryautovalmistaja Mobilella oli kymmenen tehdasta ja 58 edustusliikettä ympäri Amerikan. Höyryautotuotannon keskeiseksi alueeksi nousee Uusi Englanti sekä suurten järvien alue. 84 nimekkäämmästä (enemmän kuin yksi valmistunut auto) valmistajasta 38 sijoittuu näille seuduille. Esimerkkeinä mainittakoon White Motor Company Ohion Clevelandissa, Eclipse Automobile Company Massachusettsin Eastonissa, Cotta Illinoisin Lanarkissa, Crouch Pennsylvanian New Brightonissa, Hood Steamer Massachusettsin Danversissa, Kidder Connecticutin New Havenissa, Century Motor Vehicle Company New Yorkin Syracusessa ja J. W. Skene Cycle and Automobile Company Mainen Lewistonissa. Vuoteen 1903 saavuttaessa valtaosa oli joko lopettanut, siirtynyt polttomoottorien käyttöön tai vaihtanut täysin tuotantolinjaa. Uusiakin höyryautoon uskovia yhtiöitä löytyi. Vuonna 1923 höyryvetureita valmistaneen "Brooks Locomotive Worksin" kanadalainen haara alkoi valmistaa höyryautoja ja niiden tuotanto jatkui vuoteen 1926.


title: Höyryauto

text: Vuonna 1900 Ohion Toledossa päätoimipaikkaansa pitänyt, amerikkalaisten polkupyörävalmistajien muodostama suuryhtiö "American Bicycle Co." perusti osaston valmistamaan 6,25-hevosvoimaista "Toledo Steam Carriage" -höyryautoa. Mies American Bicyclen ja polkupyöriä, mopoja, moottoripyöriä sekä autoja valmistaneen Pope Manufacturing Companyn takana oli eversti ja teollisuusmies Albert Pope. Toledo Steam Carriage oli hyvälaatuisista komponenteista, korkealla laatutasolla valmistettu auto, jota pidetään yhtenä aikansa parhaimmista. Syyskuussa 1901 kaksi Toledo-höyryautoa, yksi malli B (malli A varustettuna matkustajien sääsuojalla) ja malli E (malli D sääsuojalla) osallistuivat American Bicycle Co:n ilmoittamina "New York – Buffalo Endurance Contest" -kestävyysajoon hyvällä menestyksellä. Vuonna 1902 yhtiön nimeksi muutetaan "International Motor Car Company." Höyryautojen valmistus lopetetaan vuoden 1902 aikana ja yhtiö keskittyy valmistamaan polttomottorikäyttöisiä autoja nimellä Pope-Toledo.


title: Höyryauto

text: Yhdysvaltain ensimmäinen massatuotettu ja suuren suosion saavuttanut höyryauto, oli vuonna 1899 Massachusettsin Watertownissa toimintansa aloittaneen Locomobile Company of America -yhtiön "Runabout". Mallia valmistettiin useita tuhansia kappaleita vuosina 1899–1903. Locomobilen konetekniikka oli höyryautotuotannon toisen suurnimen, Stanley Steamer Companyn kehittämää. Locomobile Company of America lopetti höyryautojen valmistuksen vuonna 1903 ja siirtyi ylellisten polttomoottorikäyttöisten autojen tuotantoon. Vuonna 1922 yhtiö liitettiin osaksi Durant Motorsia ja se lakkasi olemasta vuonna 1929, emoyhtiönsä toiminnan lopettamisen myötä.


title: Höyryauto

text: White Motor Company valmisti White Steamer -höyryautoja Ohion Clevelandissa vuosina 1900–1910. Nimi White tunnetaan ehkä parhaiten raskaista rekkavetureistaan.


title: Höyryauto

text: Ehkä kaikkein tunnetuin ja eniten myyty höyryauto oli "Stanley Steamer", joita valmistettiin vuosina 1896–1924. Vuosina 1899 ja 1905 Stanley yksin myi enemmän autoja kuin yksikään polttomoottoreita valmistanut merkki ja se jäi Yhdysvaltain markkinoilla tuolloin kakkoseksi vain Pope Manufacturing Companyn Columbia Electric -sähköautoille. Stanley käytti kaksisylinterisen, kaksitoimisen höyrykoneensa kattilana kompaktia tuliputkikattilaa. Ilmiömäisen, koneen kaikilla nopeuksilla tasaisen vääntömomenttinsa ansiosta koneisto oli tyypillisesti kytketty suoraan vetävään taka-akseliin, ilman kytkintä tai eri välityssuhteita tarjoavaa vaihteistoa. Vuoteen 1914 saakka Stanley-höyryautot puhalsivat pakohöyrynsä ulos koneistosta ja tämä aiheutti jatkuvan vedenlisäämisen tarpeen. Vuoden 1914 jälkeen kaikki Stanleyt varustettiin suljetulla kierrolla ja lauhduttimella. Tämä vähensi koneen vedenkulutusta huomattavasti.


title: Höyryauto

text: Vuonna 1906 Floridan Ormond Beachillä tehtiin Stanley-höryautolla uusi maanopeusennätys. Amerikkalainen kilpa-ajaja Fred Marriott rikkoi Stanley-höyryautolla 200 km/h silloisen haamurajan, loppunopeuden ollessa 204 km/h. Ennätys tehtiin vuosittain pidetyllä ”Vauhtiviikolla”, joka oli nykyisen Daytona 500 -tapahtuman esi-äiti. Tämä höyrykoneisten autojen ennätys rikottiin vasta vuonna 2009.


title: Höyryauto

text: Valmistajilla oli koko ajan pyrkimys saada markkinoille kehittyneempiä höyryautoja. Merkittävimpänä höyrykoneteknologian kehittäjänä voidaan pitää massachusettsilaista Doblea. He onnistuivat lyhentämään liikkeellelähtöön kuluvaa aikaa huomattavasti, yhdistämällä automatisoidun vedensyötön ja polttimen vain vähän vettä kerrallaan vaativaan pakkokiertokattilaan. Vuonna 1923 Abner Doblen höyryauto voitiin käynnistää kylmästä virta-avaimella ja saada liikkeelle 40 sekunnissa ja jopa alle sen. Auton käyttö oli automatiikan ansiosta vaivatonta. Kun kattilaan oli saatu oikea työpaine, poltin lopetti toimintansa siksi aikaa, kunnes paine oli laskenut alimalle tasolle, jolla kone vielä toimi. Tämän jälkeen poltin syttyi uudestaan. Autojensa laadusta ja edistyneisyydestä huolimatta, tai ehkä juuri siksi, yhtiön talous kaatui korkeisiin tuotantokustannuksiin ja huonoon hallintoon.


title: Höyryauto

text: Suunniteltua "Paxton Phoenix" -höyryautoa varten Abner Doble kehitti Doble Ultimax -moottorin. Projektin rahoittaja oli losangelesilaisen moottorisaha- ja pienkonevalmistaja "McCulloch Motors Corporationin" tytäryhtiö, mekaanisista ahtimistaan parhaiten tunnettu Paxton Engineering Division. Projekti lopetettiin vuonna 1954.


title: Höyryauto

text: Vuonna 1969 General Motors esitteli kaksi kokeellista konseptihöyryautoa. Koemalli "SE 124" oli tehty Chevrolet Chevellen pohjalle ja "SE 101" toisen sukupolven Pontiac Grand Prix’n pohjalle. SE 124:n vakiomoottori oli korvattu 50-hevosvoimaisella Besler-höyrykoneella, joka perustui Doblerin vuoden 1920 patentteihin. SE 101 oli varustettu 160-hevosvoimaisella, "GM Engineering" -yksikön omaa suunnittelua olevalla höyrykoneella.


title: Höyryauto

text: Vuoden 1973 öljykriisin seurauksena SAAB aloitti vuonna 1974 tohtori Ove Platellin johdolla nimellä ULF kulkeneen höyryauton kehitysprojektin. Yhdeksänsylinterisen koneen teho olisi ollut 250 hevosvoimaa. Höyrygeneraattorin työpaine oli 100 baria, höyrynlämpötilan ollessa 350 celsiusastetta. Generaattori koostui 120 kappaleesta, 1 mm:n halkaisijalla olevasta, turbiinin ympäri kiertävästä putkesta. Liikkeellelähtöaikaa saatiin joudutettua paineilman avulla, jota käytettiin kunnes kattilan paine oli noussut työtasolle. Vedenkulutuksen minimoimiseksi järjestelmä oli hermeettisen tiivis. Projekti kuitenkin lakkautettiin ja Ove Platell, yhdessä poikansa Peter Platellin kanssa, perusti yrityksen nimeltä Ranotor, tutkimaan ja kehittämään mm. höyryhybridimoottoreita.


title: Höyryauto

text: Vuonna 1974 britannialainen designeri Peter Pellandine sai valmiiksi ensimmäisen Pelland Steamer -höyryautonsa. Hänen yhtiönsä Pellandini Cars Ltd oli tehnyt kehityshankesopimuksen höyryautojen suunnittelusta ja kehityksestä Etelä-Australian osavaltion hallinnon kanssa. Höyryauton pohjaksi otettiin jo olemassaoleva, polttomoottorikäyttöinen Pelland Sports, joka oli Volkswagen Kuplan pohjalevylle asennettu lasikuitukorinen "kit car". Kaksitoiminen, kaksisylinterinen compund-höyrykone asennettiin polttomoottorin tapaan auton takaosaan. Tämä auto on säästynyt ja on näytteillä Etelä-Australian Birdwoodin National Motor Museumissa.


title: Höyryauto

text: Vuonna 1977 valmistui höyryauto Pelland Mk II, tällä kertaa brittiläisen Pelland Engineering -yhtiön toimesta. Höyrykone oli kaksitoiminen, kolmesylinterinen "broad-arrow" eli W-konfiguraatiolla rakennettu ja se oli asennettu teräsputkikehikko-Kevlar -koriseen ajoneuvoon, jonka omamassa oli vain 476 kg. Höyrykoneen rakenne oli mahdollisimman yksinkertainen ja robusti, jotta se olisi varmatoiminen ja samalla tehokas. Koneen vääntömomentti oli 1500 Nm @ 0 r/min ja kiihdytys 0–100 km/h vei aikaa 8 sekuntia.


title: Höyryauto

text: Pellandine teki useita yrityksiä rikkoakseen höyryautojen maanopeusennätyksen, joka oli siis vuodelta 1906, mutta yritykset kariutuivat teknisiin vastoinkäymisiin.


title: Höyryauto

text: Pellandine muutti 1990-luvulla takaisin Australiaan, jossa hän jatkoi höyryautojen kehitystyötä. Hänen viimeiseksi versiokseen jäi "Pelland Mark IV".


title: Höyryauto

text: Vuodesta 1996 Volkswagen Groupin tutkimustyötä ja kehityshankkeita hoitava tytäryhtiö, "Enginion AG", on työskennellyt ZEE (Zero Emissions Engine)-höyrykoneprojektin parissa. Yhtiön kolmas prototyyppi, kolmesylinterinen EZEE03, oli jo niin pitkälle jalostettu, että se oli suunniteltu asennettavaksi Škoda Fabian yhdeksi moottorivaihtoehdoksi. Koneen höyryntuotto alkoi lähes välittömästi käynnistyksen jälkeen, ilman avoliekkiä, ja täysi teho oli mahdollista saavuttaa jo 30 sekunnin kuluttua kylmäkäynnistyksestä. EZEE03 oli ”kaksitahtinen”, ts. höyrysylinteri on yksitoiminen. 1000 cm iskutilavuudella se tuotti tehoa 220 hevosvoimaa, vääntömomentin ollessa 500 Nm. Pakokaasupäästöt jäävät huomattavasti amerikkalaisen SULEV-standardin raja-arvojen alapuolelle. Höyrykoneen sylinteriputket ovat keraamiset, joten niiden voiteluun ei tarvita öljyä. Volkswagen Group tuli kuitenkin tulokseen, että markkinat eivät ole vielä valmiita tämänkaltaiselle teknologialle, joten Enginion AG siirsi tekniikkansa suunnittelun painopisteen autoista paikallisvoimayksiköiden kehitykseen.


title: Höyryauto

text: 25. elokuuta 2009 British Steam Car Challenge -tiimi rikkoi "Inspiration"-autollaan vuonna 1906 Stanley-höyryautolla ajetun maanopeusennätyksen. Edwardsin lentotukikohdassa Kaliforniassa ajettu uusi ennätysnopeus on 225,055 km/h. Aikaisempi ennätys oli voimassa yli sata vuotta ja oli siten maailman pisimpään voimassa ollut nopeusennätys.


title: Höyryauto

text: Auton kuljettajana toimi Charles Burnett III. FIAn virallinen maanopeusennätys perustuu kahden, vastakkaisiin suuntiin ajetun suorituksen keskiarvoon. Toisen suorituksen tulee tapahtua tunnin sisällä ensimmäisestä lähdöstä. "Inspirationin" nopeus ensimmäisellä suorituskerralla oli 219,037 km/h ja toisella 243,148 km/h.


title: Höyryauto

text: Päivää myöhemmin samalla autolla rikotaan toinen ennätys. Tällä kertaa auton kuljettajana on kuuluisan ennätyajaja Sir Malcolm Campbellin lapsenlapsi Don Wales. "Inspiration" saavuttaa kahdella perättäisellä suorituskerralla, lentävän kilometrin matkalla, keskinopeuden 238,679 km/h. Myös tämä ennätys on FIA:n hyväksymä ja vahvistama.


title: Höyryauto

text: Syyskuun 6. päivänä vuonna 2014 "Steam Speed America" -tiimin Chuk Williams tekee yrityksen rikkoa voimassa oleva höyrykonekäyttöisten ajoneuvojen maanopeusennätys. Auto saavuttaa ensimmäisellä vedolla 147 mph:n (236,573 km/h) nopeuden, mutta sen jarruvarjot eivät avaudu ja auto kierähtää ympäri. Williams itse loukkaantuu onnettomuudessa vakavasti ja myös auto kärsii huomattavia vahinkoja.


title: Vihreät (Itävalta)

text:
Vihreät – Vihreä vaihtoehto () on puolue Itävallassa. Se perustettiin kahden ympäristöpuolueen Vereinte Grüne Österreichsin ja Alternative Liste Österreichsin jatkajaksi vuonna 1986.
Puolue kuuluu Euroopan parlamentissa Euroopan vihreä puolueeseen (EGP).


title: Vihreät (Itävalta)

text: Puolue sai vuoden 2008 parlamenttivaaleissa 10,4 prosenttia äänistä ja 20 paikkaa. Vuoden 2012 vaaleissa tulos oli 12,4 / äänistä ja 24 paikkaa.


title: Vihreät (Itävalta)

text:
Vuoden 2017 aikana puolueessa oli ristiriitoja.
Maaliskuussa 2017 puolue erotti nuorisojärjestönsä.


title: Vihreät (Itävalta)

text:
Entinen puoluejohtaja Peter Pilz, joka oli puolueessaan lähes yksin islamismia vastaan, jätti vihreät kesällä 2017 ja osallistui saman vuoden vaaleihin omalla maahanmuuttokriittisellä listallaan.
Vaaleissa Pilzin lista sai 4,3 äänistä ja Vihreät jäivät kokonaan äänikynnyksen alle.


title: Erkki Sakari Heinonen

text: Erkki Tuomas Sakari Heinonen, taiteilijanimeltään Erkki Sakari Heinonen, (8. kesäkuuta 1933 Kuonan kylä, Haapajärvi – 20. toukokuuta 2010 Kuonan kylä, Haapajärvi) oli suomalainen taidemaalari ja taidegraafikko, joka tunnetaan yhteiskunnallisesti kantaa ottavista grafiikoistaan ja maalauksistaan, joita on luonnehdittu surrealistisiksi.


title: Erkki Sakari Heinonen

text: Heinonen syntyi 8. kesäkuuta vuonna 1933 Haapajärven Kuonan kylässä. Hänen vanhempansa olivat metsätyönjohtaja ja maanviljelijä Paavo Heinonen ja kansakoulunopettaja Aura Heinonen (o.s. Javanainen). Jo kouluaikana Heinonen maalasi vesiväritöitä ja piirteli sarjakuvia sekä teki pilapiirroksia. Hänen muita kiinnostuksen kohteitaan olivat muun muassa historiantutkimus, filosofia, englanti ja kehonrakennus. Päästyään Haapajärven keskikoulusta Heinonen piti kuvataiteilijan ammattia lähes ainoana mahdollisena.


title: Erkki Sakari Heinonen

text: Heinonen opiskeli Turun Taideyhdistyksen piirustuskoulussa vuosina 1951–1953 ja suoritti taidehistorian perusopinnot Turun yliopiston täydennyskoulutuskeskuksessa vuonna 1998. Hän debytoi taiteilijana Turussa vuonna 1957 ja hänestä kehittyi eräs Taideyhdistyksen piirustuskoulun kärkitaiteilijoista. Turussa Heinonen opiskeli muun muassa suomalaisen surrealismin ensimmäisenä edustajana 1930-luvulla pidetyn Otto Mäkilän johdolla ja sai sytykkeensä surrealismiin häneltä.


title: Erkki Sakari Heinonen

text: Luonteeltaan hiljaisena ja vaatimattomana, mutta syvällisenä ajattelija tunnettu Heinonen työskenteli koko yli 50 vuotta kestäneen luovan kautensa ajan kotiseudullaan Haapajärven Kuonalla. Hän oli naimisissa flamenco-taiteilija Anita Heinosen (o.s. Sundqvist) kanssa. Opintojen jälkeen Heinonen piti jonkin aikaa vaimonsa kanssa kanalaa Liedossa, mutta pariskunta palasi Kuonalle vuonna 1959.


title: Erkki Sakari Heinonen

text: Heinosen surrealistisiksi luonnehdittujen maalauksia ja grafiikoiden keskeisessä osassa on nähty ihminen suhteessa maailmaan ja lähiympäristöönsä. Heinosen tunnettuihin töihin lukeutuvat muun muassa "Ilta maailmanlopun kylässä" -grafiikkasarja vuodelta 1974, voimakas "Taidenäyttely kunnalliskodissa II" vuodelta 1976 ja Ateneumin kokoelmiin kuuluva öljyvärimaalaus "Omakuva", jonka Heinonen maalasi vuosina 1958–1959. Yhteiskunnallisesti kantaa ottavien grafiikoiden lisäksi Heinonen tunnetaankin omakuvistaan, joita hän teki nuoruudesta lähtien. Grafiikkaa Heinonen teki vuodesta 1966 alkaen. Heinosen pitkäaikaisen ystävän ja tukijan Oiva Luhtaselan mukaan Heinonen oli ensisijaisesti surrealisti, jolle oli oleellista ilmaista aiheensa sisäinen olemus.


title: Erkki Sakari Heinonen

text: Espanjalaisaiheet ja Andalusia tulivat Heinosen teoksiin hänen flamenco-tanssija puolisonsa kautta 1980-luvulla Heinosen ollessa myös matkaseurana vaimonsa opiskelumatkoilla. Näin syntyivät grafiikansarjat "Andalucía" ja "España". 1980-luvulla toiseksi keskeiseksi teemaksi muodostui luonnon ja kulttuurin rajankäyntiä ja luovan subjektin moninaisuutta käsittelevä "Robinson"-sarja. Elina Vierun mukaan Heinosen Robinson Crusoe voidaan vuoden 1985 etsauksessa tulkita itsekkääksi hallitsijaksi, joka maalauttaa minä-palvelijallaan omakuvan ja myöhemmissä versioissa se on puolestaan vanhan hallitsijaperinteen mukaan nimetty Robinson suuriksi, keskikokoisiksi tai pieniksi. Tarja Kekäläisen mukaan sarja tarkastelee omnipotentiaa ja sen ilmenemismuotoja.


title: Erkki Sakari Heinonen

text: Heinosen Haapajärven kaupunginvaltuuston istuntosalin seinälle vuonna 1995 valmistunut julkinen teos, maalaussarja "Menneisyys", "Maitokärryjen aika", "Nykyisyys", "Tulevaisuus", kuvaa 1900-luvun elämää maalaismaisessa kunnassa ja viitteitä tulevaisuuteen. Neliosainen monumentaalimaalaus on Heinosen merkittävin tilausteos. Elina Vierun mukaan se on eräänlainen Heinosen yhteenveto vuosikymmenten ideoista ja vaikutteista.


title: Erkki Sakari Heinonen

text: Taiteilijan työnsä ohella Heinonen kirjoitti taide- ja kirja-arvosteluita ja opetti kuvaamataitoa Haapajärven ja Ylivieskan kansalaisopistossa 1970–1990-luvuilla. Kun taiteesta saadut tulot eivät riittäneet, Heinonen hankki lisäansioita niin maa- ja metsätaloustöillä kuin opetus- ja kirjoitustöilläkin. Taidekritiikkien lisäksi Heinonen kirjoitti taiteilijanuransa alkuvaiheessa myös fiktiivisiä kertomuksia. Hän oli Suomen Taidegraafikkojen ja Raahen taiteilijaseuran jäsen ja sai valtion taiteilijaeläkkeen vuonna 1994.


title: Erkki Sakari Heinonen

text: Oulun taidemuseo järjesti vuonna 2003 Heinosen retrospektiivisen näyttelyn, jonka yhteydessä ilmestyi häntä käsittelevä julkaisu. Taiteilijan 70-vuotisjuhlavuoden kunniaksi organisoitu näyttely oli vuonna 2004 esillä myös Aboa Vetus & Ars Nova -museossa Turussa. Näyttelyn yhteydessä Heinosesta tehtiin videotallenne, joka oli osa Oulun taidemuseon ikääntyviin kuvataiteilijoihin kohdentuvaa dokumentointiprojektia.


title: Erkki Sakari Heinonen

text: Oulun taidemuseon lisäksi Heinosen teoksia on esillä muun muassa Ateneumin taidemuseon, Turun taidemuseon, Aineen taidemuseon, Kemin taidemuseon, Rovaniemen taidemuseon, Vilho Lampi -museon, Vantaan taidemuseon, K. H. Renlundin taidemuseon, Tampereen nykytaiteen museon, Helsingin kaupungin taidemuseon, Turun Sanomien, Sanomalehti Kalevan ja Kustannusosakeyhtiö Otavan kokoelmissa.


title: Erkki Sakari Heinonen

text: Heinonen kuoli 20. toukokuuta 2010 pitkällisen sairauden uuvuttamana kotiseudullaan Haapajärven Kuonalla, jossa oli syntynyt ja tehnyt valtaosan tunnetuimmista teoksistaan.


title: Erkki Sakari Heinonen

text: Syksyllä 2010 Ateneumiin avattiin hänen näyttelynsä esitekirjoineen. Ateneumin "Hommage à Erkki Sakari Heinonen" -näyttely esittelee Heinosen omakuvia 1960-luvulta sekä vedoksia 1960- ja 1970-luvuilta, joista erityisesti grafiikoissaan Heinonen kuvasi usein lähiympäristönsä jokapäiväisiä tapahtumia. Näyttelyssä esillä olevat teokset sisältävät museon kuvauksen mukaan humoristista sosiaalista kritiikkiä, unia sekä luovuuteen kytkeytyvää todellisuutta. Teosten lisäksi mukana on myös Heinosen kirjeitä, näyttelykutsuja, käsikirjoituksia ja valokuvia taiteilijasta elinympäristössään. Esillä oleva arkistomateriaali sisältyy Kuvataiteen keskusarkistoon lahjoitettuun Erkki Sakari Heinosen arkistoon ja Raimo Metsänheimon kirjekokoelmaan. Vuoden 2010 aikana Ateneumin muistonäyttelyn kuraattorin Maritta Mellaisin artikkeli "Erkki Sakari Heinosen omakuva uran alkuvaiheilta" ilmestyi Kuvataiteen keskusarkiston julkaisemassa "Muisto. Taiteilijakirjeitä, arkistoja ja kokoelmia." -teoksessa.


title: Erkki Sakari Heinonen

text: Vuosien 2010 ja 2011 vaihteessa myös Oulun taidemuseo järjesti omista kokoelmistaan kootun Heinosen muistonäyttelyn "Erkki Sakari Heinonen - In Memoriam", jossa oli mukana samassa paikassa vuonna 2003 pidetyn retrospektiivisen näyttelyn yhteyteen tehty videotallenne. Oulun taidemuseon näyttelyssä korostui Heinosen grafiikan tekniikoitten kuten viivasyövytyksen, akvatintan ja etsauksen sovellustaito.


title: Wachovia

text: Wachovia Corporation oli yksi Yhdysvaltain suurimmista pankkiketjuista. 30. kesäkuuta 2008 Wachovian varallisuus ylitti 800 miljardia dollaria. Subprime-kriisi ajoi kuitenkin pankin vaikeuksiin, ja lopulta se päätyi 1. tammikuuta 2009 Wells Fargon ostamaksi.


title: Wachovia

text: Wachovia-pankki perustettiin vuonna 1879 Pohjois-Carolinan osavaltion Winston-Salemissa. Siitä kasvoi yritysfuusioiden kautta yksi Yhdysvaltojen neljänneksi suurin rahoituslaitos. Merkittävin näistä oli vuonna 2001 tapahtunut First Unionin ja Wichivian yhdistyminen. Kolme vuotta aikaisemmin First Union ja CoreStates Financial Corporation olivat yhdistyneet Yhdysvaltjen suurimmassa pankkifuusiossa.


title: Wachovia

text: Wachovia tarjosi palveluitaan 21 osavaltiossa 3300 toimipisteessä. Sen toimintaan kuuluivat asuntolainat, sijoitukset, omaisuudenhallinta sekä lanojen jälleenmyynti. Se kasvoi yritysfuusioiden kautta Y


title: Wachovia

text: 26. syyskuuta 2008 Wachovian kerrottiin aloittaneen alustavat neuvottelut yhdistymisestä. Pankin ostajaksi olivat tarjolla muun muassa Citigroup, Wells Fargo sekä Banco Santander. Wachovia neuvotteli aikaisemmin syyskuussa, pian Lehman Brothersin kaatumisen jälkeen tuloksettomasti myös Morgan Stanleyn kanssa..


title: Wachovia

text: 29. syyskuuta 2008 ilmoitettiin, että Citigroup hankkii omistukseensa Wachovian pankkiliiketoiminnan. Citigroupin piti hoitaa kauppa osakevaihdolla, arvolla dollari per Wachovian osake, eli yhteensä noin 2,16 miljardia dollaria. Prosessin päätteeksi 1. tammikuuta 2009 Wachovian ostajaksi päätyi kuitenkin Wells Fargo, jonka kaupan ehdot ovat huomattavasti edullisemmat Wachovian osakkeenomistajille. Tarjouksen arvo oli 12,7 miljardia dollaria, eli noin 6 dollaria per osake. Citigroup luopui aikeestaan ostaa Wachovia, mutta vaatii hyvitystä oikeusteitse etuosto-oikeusasemansa rikkomisesta.


title: Itävallan vapauspuolue

text: Itävallan vapauspuolue (, FPÖ) on vuonna 1956 perustettu poliittinen puolue Itävallassa. Puoluetta on sanottu myös liberaalipuolueeksi. Sen puheenjohtajana toimii vuodesta 2005 Heinz-Christian Strache.


title: Itävallan vapauspuolue

text: FPÖ on populistinen ja edistyksellinen puolue. Se vastustaa kollektivismia ja kannattaa maltillista sosiaalista uudistusta, työllisten osallistumista johtamiseen ja Euroopan yhdentymistä. Vuonna 2005 maltillisten ja ääriainesten erimielisyydet johtivat puolueen jakaantumiseen ja uuden Itävallan tulevaisuuden liitto (Bündnis Zukunft Österreich; BZÖ) -puolueen perustamiseen.


title: Itävallan vapauspuolue

text: Puolueen kansallismielinen linja teki siitä epätyypillisen liberaalipuolueen. Se nousi näyttävään asemaan Itävallan politiikassa sen jälkeen, kun kansallismielisen siiven edustaja Jörg Haider nousi puolueen johtoon 1986. Samalla puolueesta tuli selvästi oikeistolaisempi, ja Haider esitti kärkeviä lausuntoja ulkomaalaisia vastaan.


title: Itävallan vapauspuolue

text: Puolue on ollut hallituksessa 1999–2005 ja uudestaan vuodesta 2017 lähtien.


title: Itävallan vapauspuolue

text: Itävallan vapauspuolue perustettiin vuonna 1956 ja se kannatti perustamishetkellä samoja aatteita kuin maailmansotien välisen ajan ei-fasistisessa kansallismielinen Landbund ja Saksojen yhdistymistä ajanut Suur-Saksan kansanpuolue ("Großdeutsche Volkspartei"). Puolueen kaksi ensimmäistä johtajaa Anton Reinthaller ja Friedrich Peter olivat entisiä natseja.


title: Itävallan vapauspuolue

text: Vuosina 1980–1986 puheenjohtajana oli liberaalisiiven edustaja Norbert Steger. Hänen kaudellaan vuonna 1983 vapauspuolue muodosti hallituskoalition sosiaalidemokraattisen puolueen kanssa. Vuonna 1986 Jörg Haider valittiin puoluekokouksessa puolueen johtoon ja sen kannatus ja näkyvyys kasvoivat. Se nousi Kärntenin aluevaaleissa toiseksi suurimmaksi puolueeksi, ja Haiderista tuli kuvernööri. Samalla puolue muuttui oikeistolaisemmaksi, ja Haider esitti kärkeviä ulkomaalaisvastaisia lausuntoja.


title: Itävallan vapauspuolue

text: Puolue menestyi hyvin Itävallan parlamenttivaaleissa 1999 saaden 26,9 % äänistä ja muodosti hallitukseen Wolfgang Schüsselin Kansanpuolueen (ÖVP) kanssa. Tämän johdosta 14 Euroopan maata, Suomi mukaan lukien, julisti Itävallan boikottiin Euroopan unionin perusarvojen rikkomisesta. Syynä olivat Itävallan vapauspuolueen edustajien antamat avoimet natseja myötäilevät ja ulkomaalaisvastaiset lausunnot. Haiderin ministerikausi päättyi helmikuussa 2000 vain kolme viikkoa boikotin alkamisen jälkeen. Boikotti Itävaltaa vastaan kesti seitsemän kuukautta ja häiritsi EU:n toimintaa. EU asetti tapausta tutkimaan kolmihenkisen komitean, johon kuului muiden muassa presidentti Martti Ahtisaari. Komitea arvosti Schüsselin hallituksen toimia rasismia vastaan, vaikka eräitä FPÖ:n jäseniä kritisoitiinkin. Komitean suosituksesta boikotti purettiin syyskuussa 2000.


title: Itävallan vapauspuolue

text: Vuoden 2002 vaaleissa FPÖ sai vain 10 % äänistä, mutta hallituskoalitio Kansanpuolueen kanssa säilyi. Vuonna 2005 populistien ja nationalistisen ryhmittymän kiistat hajoittivat puolueen. Niinpä puolueen pitkäaikainen johtaja erosi monien muiden merkittävien johtohahmojen kanssa ja perusti Itävallan tulevaisuuden liiton (BZÖ), josta tuli FPÖ:n sijasta Kansanpuolueen hallituskumppani.


title: Itävallan vapauspuolue

text: Vuoden 2008 parlamenttivaaleissa vapauspuolue sai 18 % ja 34 paikkaa nousten kolmanneksi suurimmaksi Itävallan parlamentissa. Itävallan vapauspuolue ja Itävallan tulevaisuuden liitto menestyivät näissä vaaleissa hyvin kasvaneen inflaation ja talouskasvun heikkenemisen vuoksi. Ulkomaalaisiin suhtaudutaan Itävaltaa epäluuloisemmin vain Britanniassa. Pääpuolueita epäillään usein korruptiosta, vaikka Itävalta on maailman vähiten korruptoituneita maita.


title: Itävallan vapauspuolue

text: Itävallan vapauspuolueen puheenjohtaja vuodesta 2005 on Heinz-Christian Strache, joka ei ole pehmentänyt puheitaan toisin kuin edeltäjänsä Haider.


title: Itävallan vapauspuolue

text: Vuonna 2010 puolue sai Wienin kunnallisvaaleissa 26% äänistä ja nousi siellä toiseksi suurimmaksi puolueeksi sosiaalidemokraattien jälkeen.


title: Itävallan vapauspuolue

text: Joulukuussa 2017 puolue muodosti kansanpuolueen kanssa koalitiohallituksen, jonka liittokansleriksi tuli kansanpuolueen Sebastian Kurz ja apulaisliittokansleriksi vapauspuolueen Strache.


title: Itävallan vapauspuolue

text: Vapauspuolue on ollut amerikkalaisvastainen ja läheinen Venäjälle ja Vladimir Putinille.


title: Kim Simonsson

text: Kim Simonsson (s. 1974 Helsinki) on suomalainen kuvataiteilija. Hän on valmistunut taiteen maisteriksi Taideteollisesta korkeakoulusta vuonna 2000. Simonsson toteuttaa figuratiivisia veistoksia keramiikasta. Hänet valittiin vuoden nuoreksi taiteilijaksi vuonna 2004. Vuonna 2009 hän sai Pro Arte -palkinnon tunnustuksena teknisestä osaamisesta ja omaperäisestä ilmaisusta.


title: Kim Simonsson

text: Ensimmäisen yksityisnäyttelynsä Simonsson piti Kluuvin galleriassa Helsingissä vuonna 2003. Yhteisnäyttelyihin hän on osallistunut vuodesta 1997 alkaen. Simonsson oli kesän 2009 Retretin luolaston päätaiteilija. Syksyllä 2009 hän piti Didrichsenin taidemuseossa Pro Arte -palkintonäyttelyn.


title: Kim Simonsson

text: Simonsson yhdistelee teoksissaan japanilaista mangaa ja länsimaisen kuvataiteen traditiota. Hänen dekoratiivisissa veistoksissaan, joiden lähtökohtana on pidetty vanhanajan posliinikoristeveistoksia, esiintyy muun muassa eläimiä, ihmisiä ja avaruusolioita.


title: Kim Simonsson

text: Simonsson sanoo, että hänestä piti tulla taidemaalari. Kuvataideakatemiaan oli kuitenkin vaikea päästä, joten hän kokeili vaihtoehtoista reittiä Taideteollisen kautta, jossa piti valita joko tekstiili- tai keramiikkalinja. Hän valitsi jälkimmäisen ja huomasi pian sen omaksi alakseen.


title: Kim Simonsson

text: Simonsson on luovuttanut Helsingin lentoasemalle Finavian Art Gallery -sarjaan pitkäaikaislainaan teoksensa "White Rabbit". Teoksen rikkoi elokuussa 2015 joku Delhiin matkalla olleen ryhmän jäsenistä. Simonsson uskoo saavansa teoksen korjatuksi.


title: Luettelo Kanadan pankeista

text: Luettelo Kanadan pankeista


title: Luettelo Kanadan pankeista

text: Varallisuudeltaan ja markkina-arvoltaan


title: Lene Hau

text: Lene Vestergaard Hau (s. 13. marraskuuta 1959 Vejle, Tanska) on tanskalainen fyysikko.


title: Lene Hau

text: Vuonna 1999 Haun johtama tutkijaryhmä onnistui hidastamaan valon nopeutta merkittävästi. Ryhmä sai nopeudeksi noin 17 metriä sekunnissa. Vuonna 2001 Haun johtama ryhmä onnistui hetkellisesti pysäyttämään valonsäteen. Saavutukset perustuivat supranesteen hyväksikäyttöön.


title: Lene Hau

text: Hau toimii Harvardin yliopiston professorina vuodesta 1999. Hän on saanut tutkimustyöstään useita palkintoja ja tunnustuksia.


title: Roland Young

text: Roland Young () oli brittiläinen näyttelijä. Hän syntyi Lontoossa ja opiskeli Royal Academy of Dramatic Artissa. Hän on saanut kaksi tähteä Hollywood Walk of Famelle.


title: Roland Young

text: Young debytoi West Endissä 1908 ja Broadwaylla 1912. Hän palveli Yhdysvaltain armeijassa ensimmäisessä maailmansodassa. Elokuvadebyytti tapahtui sodan jälkeen vuonna 1922 tohtori John Watsonin roolissa "Sherlock Holmes" -elokuvassa, jossa nimiroolin tulkitsi John Barrymore.


title: Roland Young

text: Myöhempien elokuvien joukossa ovat "Hetki sinun kanssasi" (1932), "Mies, joka teki ihmeitä" (1936), "Skandaalihäät" (1940) ja "Eikä yksikään pelastunut" (1945). Rooli elokuvassa "Kaupungissa kummittelee" (1937) toi Youngille Oscar-ehdokkuuden. Näyttelijä kuoli New Yorkissa 65-vuotiaana luonnollisista syistä.


title: Eläkeläinen muistelee

text: Eläkeläinen muistelee on suomalaisen kuvataiteilijan Kalervo Palsan (1947–1987) sarjakuva-albumi, jonka hän piirsi nimellä Markiisi de Palsa. Albumin kansialanimike on "Harmaa komedia". Palsa piirsi sarjakuvan vuonna 1971, mutta se julkaistiin vasta vuonna 1990. Albumin kustantanut Like on julkaissut sarjakuvasta kaksi uusintapainosta, joista viimeisimmän vuonna 2002.


title: Eläkeläinen muistelee

text: Sarjakuva kertoo tasapainoisen ja menestyvän nekrofiilin, sadistin ja murhaajan Hannu Kolin tarinan, jonka keskeisessä osassa ovat kuoleman, seksin ja vallankäytön teemat kuten muissakin Palsan sarjakuvissa. Albumi sisältää paljon seksuaalisten perversioiden kuvauksia ja siinä on runsaasti myös homoseksuaalisia kohtauksia. Palsan oman kuvauksen mukaan “Sarjakuvani ovat syntyneet aikana, jolloin maalasin, runkkasin ja haudoin itsemurhaa, joten ne ovat sentyylisiä.”. Palsa tiettävästi myös häpesi pornografisia sarjakuviaan ja tuhosi niitä polttamalla. Albumi sisältää runsaasti mustaa huumoria.


title: Eläkeläinen muistelee

text: Esipuheen albumiin on kirjoittanut Pekka Rönkkö.


title: Ray Goulding

text: Raymond Walter Goulding (20. maaliskuuta 1922 Lowell, Massachusetts – 24. maaliskuuta 1990) oli yhdysvaltalainen koomikko, joka muistetaan parhaiten koomikkopari Bob ja Rayn toisena osapuolena.


title: Ray Goulding

text: Ray Goulding on nimetty sekä NAB Hall of Fameen että Radio Hall of Fameen.


title: Kyllikki Väre

text: Elli Kyllikki Väre () oli suomalainen elokuva- ja teatterinäyttelijä. Hänen puolisonsa oli näyttelijä Unto Salminen ja heidän poikansa on Esko Salminen.


title: Kyllikki Väre

text: Väre toimi näyttelijänä Suomen Kansallisteatterissa vuosina 1931-1947. Hän kuoli aivoverenvuotoon vain 38 vuoden iässä.


title: B. Asperling

text: B. Asperling on 1600-luvun loppupuolella kirjoitetun shakkia käsittelevän tekstin kirjoittaja. Henkilön etunimeä ei tunneta. B. Asperling kirjoitti "Traité de Lausanne" -nimellä tunnetun teoksen vuoden 1690 tienoilla. Teoksen tekijä oli useita vuosia mysteeri, mutta se saatiin selville Clevelandissa säilytetystä teoksen kopiosta, jossa näkyi käsin kirjoitettuna teksti "B. Asperling de Raroyne, Garde Suisse". Raroyne oli kirjoitettu väärin, ja sillä tarkoitettiin Rarognea.


title: B. Asperling

text: "Traité de Lausannen" sisällöstä paljon tuli suoraan Grecolta ja muilta varhaisilta kirjailijoilta, mutta B. Asperlingin omista lisäyksistä on päätelty, että hän oli itsekin vahva pelaaja. Teos on merkittävä useasta eri syystä: siinä esiintyy kuninkaan keskiaikainen loikkaus viimeistä kertaa, siinä luokitellaan avauksia järjestelmällisesti ensimmäistä kertaa ja se on hyvin harvinainen.


title: Biohajoava materiaali

text: Biohajoavaa materiaalia on sanan laajassa merkityksessä kaikki, joka hajoaa kohtuullisessa ajassa bakteerien entsyymitoiminnan tai hydrolyyttisen hajoamisen seurauksena. Tässä merkityksessä sana kattaa kaiken orgaanisen aineksen.


title: Biohajoava materiaali

text: Usein biohajoavaksi materiaaliksi kutsutaan aineita, joilla korvataan hajoamattomia petrokemian tuotteita. Tällaisia ovat maissitärkkelyksestä tehty muovinkaltainen PSM, polyglykolihappo (PGA) ja polylaktidi (PLA), jota tehdään sekä maissitärkkelyksestä että sokerijuurikkaasta. PLA:sta tehdään vihannesten ja hedelmien pakkauksia ja kuppeja.


title: Biohajoava materiaali

text: Biohajoavia materiaaleja käytetään jätteiden vähentämiseksi muun muassa pakkaus- ja vaippateollisuudessa. Toinen käyttökohde on lääketiede: luukirurgiassa käytetään kiinnittimiä, jotka liukenevat vähitellen elimistöön, jolloin säästytään toiselta leikkaukselta. Haavoihin ommeltavat tikit tehdään usein biohajoavalla langalla; biohajoavia ommelmateriaaleja on käytetty 1970-luvulta asti.


title: Lajos Asztalos

text: Lajos Asztalos (1889 – 1956) oli unkarilainen shakinpelaaja, kansainvälinen mestari ja International Arbiter. Vuonna 1913 Asztalos voitti shakin unkarinmestaruuden Gyula Breyerin ja Richard Rétin edellä. Maailmansotien välisen ajan hän asui Jugoslaviassa ja opetti filosofian professorina. Asztalos pelasi Jugoslavian joukkueessa kaksissa shakkiolympialaisissa: 1927 ja 1931. Vuonna 1942 hän palasi Unkariin ja ryhtyi journalistiksi. Asztalos toimi myös FIDE:n organisaatiossa ja Unkarin Shakkiliiton presidenttinä.


title: Lajos Asztalos

text: Asztalosille myönnettiin kansainvälisen mestarin arvonimi vuonna 1950 ja International Arbiterin arvonimi vuonna 1951.


title: Jyskä

text: Jyskä on Jyväskylän 66. kaupunginosa. Se sijaitsee Halssilan ja Vaajakosken kaupunginosien välissä noin viiden kilometrin päässä Jyväskylän keskustasta. Aiemmin Jyskä oli osa Jyväskylän maalaiskuntaa.


title: Jyskä

text: Jyväskylä–Pieksämäki-rata kulkee Jyskän halki. Jyskässä sijaitsi aikaisemmin rautatieseisake, mutta se poistettiin käytöstä vuonna 1983. Jyskän halki kulkee myös Jyväskylä–Vaajakoski-moottoritie.


title: Jyskä

text: Jyskän osa-alueita ovat ainakin Asmalampi, Jyskänrinne, Kivelä ja Tammirinne. Väinölä on nykyisessä virallisessa kaupunginosajaossa oma kaupunginosa, vaikka sitä saatetaan joskus pitää Jyskän osa-alueena. Väinölässä sijaitsivat aiemmin Valmetin Jyskän tehtaat.


title: Jyskä

text: Nykyään Jyskä muodostaa yhdessä Vaajakosken kanssa Jyväskylän kaupungin hallinnollisen suuralueen Vaajakoski-Jyskä. Jyskän ja Vaajakosken välistä rajaa ei ole tarkoin määritelty. Virallisessa kaupunginosajaossa raja menee suunnilleen Sulunperäntietä pitkin, pienaluejaossa raja kulkee hieman toisin jättäen Kotimäen alueen Jyskän puolelle.


title: Jyskä

text: Jyskän keskustassa sijaitsee ostoskeskus, ”Jyskän ostari”. Samassa rakennuksessa ovat Jyskän nuorisotilat, parturi-kampaamo, pizzeria ja seurakunnan tilat. Aiemmin paikalla toimi myös neuvola, posti vuoteen 1997 saakka sekä vuoteen 2011 asti R-kioski. R-kioskin vieressä toiminut Siwa lopetti toimintansa vuonna 2017. Keväällä 2015 Jyskään avattiin Lidl.


title: Jyskä

text: Jyskässä sijaitsee myös Jyskän koulu, jossa on opetusta ensimmäisestä kuudenteen luokka-asteeseen.


title: Maarat an-Numanin piiritys

text: Marran taistelu oli ensimmäisen ristiretken aikainen taistelu, joka käytiin Maarrat an-Numanin kaupungissa. Sen jälkeisen ruokapulan aikana ristiretkeläiset joutuivat turvautumaan kannibalismiin, mikä pysyi muslimien muistoissa pitkään.


title: Maarat an-Numanin piiritys

text: Raimund IV:n ja Taranton Bohemundin johtamien joukkojen vallattua onnistuneesti Antiokian, he alkoivat tehdä hyökkäyksiä maaseudulle talven aikana. Ristiretkeläiset eivät olleet kyenneet suojelemaan ruoka- ja varustekuljetuksiaan, mikä oli johtanut nälkään ja kunnollisten varusteiden puutteeseen sotilaiden keskuudessa. Heinäkuussa 1098, Raimund Pilet, Toloisen Raimundin armeijassa taistellut ritari, johti retkikuntaa Maarrat an-Numaniin. Siellä hänen joukkonsa kohtasivat paljon suuremman muslimivaruskunnan ja kärsivät suuria menetyksiä. Kesän aikana muut ristiretkeläiset jatkoivat matkaansa etelään ja valtasivat useita pieniä kaupunkeja saapuen viimein Maarrat an-Numaniin marraskuussa.


title: Sergei Kruglov (ampuja)

text: Sergei Andrejevitš Kruglov (, s. 27. maaliskuuta 1985 Habarovsk) on venäläinen kivääriampuja.


title: Sergei Kruglov (ampuja)

text: Kruglov on saavuttanut MM-kilpailuissa Zagrebissa 2006 joukkuehopeaa 10 m ilmakiväärillä.


title: Sergei Kruglov (ampuja)

text: Olympialaisissa Pekingissä 2008 hän oli 10 m ilmakiväärissä kahdeksas tuloksella 697,0 (595 + 102,0), jääden pronssista 2,4 pisteen päähän.


title: Mohamed Diriye Abdullahi

text: Mohamed Diriye Abdullahi on somalialais-kanadalainen tutkija, kirjoittaja ja konsultti, joka asuu Hargeisassa, Somaliassa. Hän on opiskellut kielitieteitä Université de Montrealissa. Hänen väitöskirjansa "Le Somali, dialectes et histoire" käsittelee somalin kielen kehitystä. Tutkimuskohteinaan hänellä ovat afro-aasialaiset kielet, somalin kieli erityisesti, sekä Somalian historia ja kulttuuri.


title: Abdi Kusow

text: Abdi Mohamed Kusow on sosiologian ja antropologian professori Oaklandin yliopistossa, Rochesterissa. Hän opiskeli Michiganin valtion yliopistossa (B.A. 1990) ja Michiganin yliopiston Taubman College of Architecture and Urban Planning (M.U.P.1992). Hän on sosiologian tohtori Waynen valtion yliopistosta (1998). Väitöskirja "Migration and Identity process among Somali Immigrants in Canada" käsittelee somalien diasporaa.


title: Priimas

text: Priimas () tarkoittaa yleiskielessä ensimmäistä tai etevintä. Priimas on myös joidenkin arkkipiispojen kunnianimi, joka tavallisesti suodaan jonkin valtion kirkon esimiehelle. Katolisen kirkon arvojärjestyksessä priimas sijoittuu patriarkan ja metropoliitan väliin. Virallisesti vain paavilla on priimaksen arvo, sillä hän on Italian priimas, mutta käytännössä arvo on suotu myös eräille arkkipiispoille.


title: Priimas

text: Yhdistyneessä kuningaskunnassa priimaksia ovat Yorkin arkkipiispa () ja Canterburyn arkkipiispa ("Primate of All England"). Keskiajalla Ruotsin priimas oli vuoteen 1457 asti tanskalainen Lundin arkkipiispa. Hänen jälkeensä Uppsalan arkkipiispaa nimitettiin priimakseksi. Epävirallisesti priimas-nimitystä käytetään valtion tai kirkkokunnan ylimmästä piispasta. Suomen kirkossa priimakseksi nimitetään Turun arkkipiispaa, joskin varsinaisesti hän on "primus inter pares".


title: Priimas

text: Musiikissa priimas-nimitystä käytettiin alkuaan mustalaisorkesterin ensiviulun soittajasta. Myöhemmin nimitystä alettiin käyttää myös jousikvartetin ensiviulistista.


title: Péter Sidi

text: Péter Sidi (s. 11. syyskuuta 1978 Komárom) on unkarilainen kivääriampuja.


title: Péter Sidi

text: Sidi on saavuttanut MM-kilpailuissa poikien sarjassa joukkuekultaa (1998), sekä aikuisten sarjassa hopeaa (2006 ja 2010), pronssia (2002) ja joukkuepronssia (2006).


title: Péter Sidi

text: Olympialaisissa Pekingissä 2008 Sidi oli kuudes 10 m ilmakiväärissä tuloksella 698,4 (595 + 103,4), jääden pronssista pisteen päähän, 25. 50 m pienoiskiväärin asentokilpailussa tuloksella 1 163, jääden finaalipaikasta seitsemän pisteen päähän, ja 39. 50 m pienoiskiväärin makuussa tuloksella 588, jääden finaalipaikasta kuuden pisteen päähän.


title: Henry Ernest Atkins

text: Henry Ernest Atkins (20. elokuuta 1872 – 31. tammikuuta 1955) oli englantilainen shakinpelaaja ja kansainvälinen mestari. Vuosina 1895–1901 hän osallistui seitsemään pieneen turnauksen, joista hän voitti neljä ja sijoittui toiseksi kolmesti. 70 turnauksissa pelaamastaan pelistä hän hävisi vain kolme. Vuonna 1902 Atkins osallistui Hannoverin turnaukseen, jossa hän sijoittui kolmanneksi tuloksella +8=7-2. Seuraavan merkittävän turnauksensa hän pelasi vasta kahdenkymmenen vuoden päästä Lontoossa 1922. Turnaus jäi myös hänen viimeiseksi suureksi turnauksekseen. Atkins osallistui myös shakin britannianmestaruuskilpailuihin ja voitti mestaruuden yhdeksästi vuosina 1905–1911, 1924 ja 1925. Hän edusti myös Britannian Shakkiliittoa shakkiolympialaisissa vuosina 1927 ja 1935.


title: Henry Ernest Atkins

text: Atkinsille myönnettiin kansainvälisen mestarin arvonimi vuonna 1950.


title: HMY Britannia

text: HMY Britannia on entinen Britannian kuningasperheen huvijahti ("Royal Yacht Britannia"). Se on järjestyksessään 83. kuninkaallinen huvijahti ja toinen samaa nimeä kantava.


title: HMY Britannia

text: Britannian rakensi John Brown & Co Ltd:n telakka Clydebankissa, West Dunbartonshiressä. Rakentaminen aloitettiin 16. huhtikuuta 1953. Aluksen kastoi kuningatar Elisabet II. Käyttöönotto tapahtui 11. tammikuuta 1954. Sen oli suunniteltu toimivan sairaalalaivana mahdollisen sodan aikana.


title: HMY Britannia

text: Palvellessaan kuningattaren ja kuninkaallisen perheen käytössä se teki yhteensä 696 ulkomaan- ja 272 kotimaanvierailua. Prinssi Charles ja prinsessa Diana matkustivat "Britannialla" häämatkalleen vuonna 1981. Se on osallistunut myös 1 000 pakolaisen siirtämiseen sisällissodan jaloista Adenista vuonna 1986.


title: HMY Britannia

text: Alus kävi Helsingissä toukokuussa 1976 Elisabetin vieraillessa Suomessa sekä juhannuksen 1994 alla; tällöin se oli matkalla Pietariin ja pysähtyi Suomessa vain tankkaamaan. Aluksella ei ollut tuolloin mukana kuninkaallisia; alus liikkui yksinään kun kuninkaallisten läsnä ollessa sillä oli aina sotalaiva saattajanaan.


title: HMY Britannia

text: Aluksella on vieraillut lukuisia henkilöitä, kuten esimerkiksi yhdysvaltalainen kenraali Norman Schwarzkopf, joka aluksen tekniikkaan tutustuttuaan oli tokaissut nähneensä nyt museoidut koneet ja ihmettelevänsä, missä aluksen varsinaiset moottorit ovat.


title: HMY Britannia

text: Alus poistettiin käytöstä 11. joulukuuta 1997, ja se kiinnitettiin sen jälkeen pysyvästi laituriinsa Edinburghin Ocean Terminaliin Skotlannissa.


title: Konstantin Prihodtšenko

text: Konstantin Vladimirovitš Prihodtšenko (, s. 29. maaliskuuta 1972 Belgorod) on venäläinen kivääriampuja.


title: Konstantin Prihodtšenko

text: Prihodtšenko on saavuttanut MM-kilpailuissa kolme joukkuekultaa, henkilökohtaista hopeaa, kaksi joukkuehopeaa ja joukkuepronssia.


title: Konstantin Prihodtšenko

text: Olympialaisissa Pekingissä 2008 Prihodtšenko oli viides 10 m ilmakiväärissä tuloksella 698,4 (595 + 103,4), jääden pronssista pisteen päähän, ja myös viides 50 m pienoiskiväärin makuussa tuloksella 699,0 (595 + 104,0), jääden pronssista 1,5 pisteen päähän.


title: Viidakon Ykä (animaatiosarja)

text: Viidakon Ykä () on Classic Median ja Studio B Productionsin yhteistuottama kanadalainen Adobe Flashilla tehty piirrossarja. Se on uusi versio vuoden 1967 Viidakon Ykä -animaatiosta. Sarja on samankaltainen kuin Ykän edeltävät elokuvat ja sarjat, jossa hän puolustaa Mbebwen viidakkoa, huolimatta siitä miten naiivi ja kömpelö Ykä onkaan.


title: Viidakon Ykä (animaatiosarja)

text:
Ykä asuu Mbebwen viidakossa, joka on täynnä eksoottisia eläimiä sekä roistoja, jotka ovat aina enemmän hassuja kuin pelottavia. Ykä asuu viidakkoperheensä kanssa, johon kuuluvat hänen paras kaverinsa Apina, hurjan idealistinen ympäristönsuojelija Ursula, muodin orja Magnolia, Ykän uskollinen norsu Musti ja pitkäaikainen ystävä Tuuki-lintu.
Ykä on Mbebwen viidakon kuningas(Jaksossa alaston apinamies Ykä oli paviaanien kuningas hetken mutta ne aikoivat syödä ykän jostakin syystä). Hän pelastaa viidakon asukkaat pulasta, keinumalla liaaneissa. Mutta useimmiten Ykä törmää puuhun. Sarjassa hoetaan ettei Ykä käy lähes koskaan kylvyssä. Ykä ei halua kylpeä koska ei halua tuoksua tytöltä. Ykän ystävät ovat Apina, Ursula ja Magnolia, Ykällä on myös " koira " Musti, joka todellisuudessa on elefantti.
Ykällä on myös serkku nimeltä Lauri.


title: Viidakon Ykä (animaatiosarja)

text: Apina on Ykän paras kaveri jo lapsesta asti, " söivät kirputkin toisistaan " kuultiin Apinan sanovan yhdessä jaksossa. Apina käy luultavasti useimmin kylvyssä kuin Ykä. Apina on myös hiukan älykkäämpi kuin Ykä. Apina toimii aina Ykän parhaaksi, vaikka Ykä ei tätä usein ymmärräkään.


title: Viidakon Ykä (animaatiosarja)

text: Ursula on tohtori Taavi Kontion tytär. Hän asuu samassa majassa parhaan ystävänsä Magnolian kanssa. Ursulalla on ruskeat hiukset. Ursula myös monessa jaksossa yrittää järjestää Ykän asiat niin että hän ottaisi rennosti.


title: Viidakon Ykä (animaatiosarja)

text: Magnolia on noita-tohtorin tytär. Hän on varsinainen muotitieteilijä. Magnolia puhuu aina muodista, Magnolialla on useita hajuvesiä. Eräässä jaksossa Magnolia huusi: "Finni! Isiii!" Hän on siis täydellinen esimerkki teinityttöjä koskevasta stereotypiasta.


title: Viidakon Ykä (animaatiosarja)

text: Ykän ns. "koira" joka on oikeasti elefantti.


title: Viidakon Ykä (animaatiosarja)

text: Ursulan isä, joka parantaa viidakon eläimiä ja asukkaita.


title: Viidakon Ykä (animaatiosarja)

text: Noita-Tohtori on Magnolian isä, hän tekee paljon noituuksia.


title: Galliumfosfidi

text: Galliumfosfidi (GaP) on galliumin ja fosforin yhdiste, jota käytetään LEDien valmistuksessa. Siitä tehdään N-tyypin puolijohteita lisäämällä rikkiä tai telluuria, ja P-tyypin puolijohteita sinkin avulla. Pelkästä galliumfosfidista tehdyt LEDit emittoivat vihreää valoa. Typen avulla se saadaan hohtamaan kellanvihreänä ja sinkkioksidilla punaisena.


title: Galliumfosfidi

text: Normaalilämpötiloissa galliumfosfidi on kiinteää, kiteistä ainetta. Sen sulamispiste on 1 480 °C. Se on hajutonta eikä liukene veteen. Galliumfosfidin moolimassa on 100.7 g/mol ja CAS-numero 12063-98-8.


title: Bletchley Park

text: Bletchley Park, myös Asema X, on Bletchleyssä, Milton Keynesin kunnassa, Buckinghamshiressä sijaitseva kartano. Toisen maailmansodan aikana kartano toimi Yhdistyneen kuningaskunnan kryptoanalyysistä vastaavan "Government Code and Cypher School" (GC&CS) -organisaation päätukikohtana. Bletchley Parkissa purettiin useita akselivaltojen käyttämiä koodeja. Tunnetuimpia murretuista koodeista ovat saksalaisten Enigma- ja Lorenz-salauskoneiden murtaminen. Bletchley Parkin tuottamasta korkean tason tiedustelutiedosta käytettiin koodinimeä Ultra ja siitä oli merkittävää hyötyä liittoutuneiden sotaponnisteluille ja sen katsotaan lyhentäneen sodan kestoa vaikkakin tiedon merkityksestä sodan lopputuloksen ratkaisuun kiistellään yhä.


title: Bletchley Park

text: Nykyään Bletchley Parkissa toimii yleisölle avoin museo ja kartanossa toimitetaan myös hääseremonioita.


title: Bletchley Park

text: Bletchley Parkin alue kuului alkujaan Eatonin kartanoon ja se mainitaan Englannin vanhimmassa maakirjassa Domesday bookissa. Browne Willis rakensi alueelle kartanon vuonna 1711, mutta Thomas Harrison, joka osti tilan vuonna 1793 purki rakennukset. Ensimmäisen kerran nimeä Bletchley Park käytettiin kun tila tilan hankki arkkitehti Samuel Lipscomb Seckham vuonna 1877. 4. kesäkuuta 1883 tila myytiin Sir Gerbert Samuel Leonille, joka laajensi tilan rakennukset nykyiseen muotoonsa.


title: Bletchley Park

text: Rakennusten arkkitehtuuri on yhdistelmä viktoriaanista gotiikkaa, tudoria ja hollantilaista barokkia ja se oli useiden alueella toisen maailmansodan aikana työskennelleiden hämmennyksen kohteena. Leonin tila oli laajuudeltaan 235 hehtaaria, josta nykyinen Bletchley Park vei noin 22 hehtaaria. Leonin vaimo kuoli vuonna 1937 ja tila myytiin seuraavana vuonna rakennuttajalle, joka aikoi purkaa nykyiset rakennukset ja korvata ne asuinkiinteistöillä. Amiraali Sir Hugh Sinclair joka toimi MI6:n johtajana yritti ensin taivutella valtion hankkimaan tilan, mutta epäonnistuttuaan osti tilan omalla kustannuksellaan. Tilan omistussuhteet eivät olleet yleisessä tiedossa ennen kuin sitä vuonna 1991 oltiin myymässä edelleen.


title: Bletchley Park

text: Tila sijaitsee Oxfordin ja Cambridgen yliopistojen läheisyydessä, mikä oli tärkeätä sen kannalta, että sinne kyettiin houkuttelemaan osaavia koodinmurtajia. Myös hyvä liikenneyhteys Lontooseen oli tärkeä.


title: Bletchley Park

text: Hetkeä ennen sodan alkamista, Biuro Szyfrów kertoi puolalaisten saavutuksista saksalaisen Enigma-salauslaitteen koodin purkamiseksi. Britit käyttivät saamian tietoja pohjana yrittäessään purkaa laitteen koodia. Ensimmäiset koodinmurtajat saapuivat Bletchley Parkiin 15. elokuuta 1939. Päärakennuksen pohjakerroksessa toimi maa-, ilma- ja merivoimien tiedustelu. Lisäksi pohjakerroksessa sijaitsi puhelinkeskus, kaukokirjoitin-huone, keittiö ja henkilökunnan ruokailutilat. Yläkerros oli varattu MI6:n käyttöön. Tilaa oli kuitenkin alussa liian vähän ja osa työntekijöistä sijoitettiin läheiseen kouluun.


title: Bletchley Park

text: Kartanon vesitorniin rakennettiin sähkötyshuone, jolle annettiin nimeksi asema X. X tarkoitti roomalaista numeroa 10. Huoneesta roikkuvien pitkien antennien ja niiden aiheuttaman sähkömagneettisen säteilyn johdosta asema kuitenkin siirrettiin Bletchley Parkista Whaddoniin.


title: Bletchley Park

text: Eri puolilla maata sijainneet kuuntelusasemat, niin kutsutut Y-asemat keräsivät raakasignaalia käsiteltäväksi Bletchley Parkissa. Koodatut viestit kirjoitettiin käsin muistiin ja lähetettiin Bletchleyhin paperilla kuriirilla tai myöhemmin kaukokirjoittimella. Bletchley Park muistetaan parhaiten Enigma-salakirjoituslaitteen koodin purkamisesta, mutta sen merkittävin saavutus oli ehkä saksalaisten ylimmän sodanjohdon kaukokirjoittimissa käyttämän "Fish"-koodauksen murtaminen.


title: Bletchley Park

text: Bletchley Parkin tuottamasta tiedustelutiedosta käytettiin nimitystä Ultra. Tiedosta oli merkittävää hyötyä muun muassa Atlantin taistelussa.


title: Bletchley Park

text: Yhdysvaltojen liityttyä sotaan pääministeri Churchill sopi presidentti Rooseveltin kanssa tiedusteluresurssien yhdistämisestä ja Bletchley Parkiin lähetettiin useita yhdysvaltalaisia koodinmurtajia. Yhdysvaltalaiset kuitenkin työskentelivät lähinnä japanilaisten koodien murtamiseksi.


title: Bletchley Park

text: Bletchley Park joutui vain kerran sotatoimien kohteeksi, kun kolme ilmeisesti Bletchleyn rautatieaseman tuhoamiseksi tarkoitettua pommia osui kartanon alueelle. Pommit eivät kuitenkaan aiheuttaneet merkittävää vahinkoa.


title: Bletchley Park

text: Keniaan, Kilindiniin perustettiin Bletchley Parkin alaisuudessa toiminut tiedusteluasema, jonka tehtävänä oli murtaa japanilaisten käyttämiä koodeja. Murtaminen onnistui kovan työn ja hyvän onnen ansiosta.


title: Bletchley Park

text: Sodan jälkeen Churchill viittasi Bletchley Parkin henkilökuntaan kultaisia munia munineena hanhenaan, joka ei ikinä kotkottanut.


title: Bletchley Park

text: Useimmat Bletchley Parkiin lähetetyt viestit purettiin Enigma-salauskoneen muunnoksella.


title: Bletchley Park

text: Vuodesta 1943 maailman ensimmäistä ohjelmoitavaa tietokonetta Colossusta käytettiin saksalaisten kaukokirjoittimen Lorenz-koodin murtamiseen.


title: Bletchley Park

text: Noin 9 000 ihmistä työskenteli Bletchley Parkissa tammikuussa 1945. Heidän joukossaan oli tunnettuja matemaatikkoja ja kryptoanalyytikkoja, joista kaikkein kuuluisin lienee Alan Turing. Useat Bletchley Parkin työntekijät rekrytoitiin heidän poikkeuksellisten lahjojensa vuoksi. Heidän joukossaan oli muun muassa shakkimestareita ja taitavia ristisanatehtävien ratkaisijoita. The Daily Telegraph järjesti muun muassa ristisanatehtävien ratkaisukilpailun. Kaikkiin niihin, jotka ratkaisivat tehtävän alle 12 minuutissa, otettiin yhteyttä heidän rekrytoimisekseen.


title: Bletchley Park

text: Huomattava osa Bletchley Parkin laitteistoista ja piirustuksista tuhottiin ja tuhannet työntekijät vaikenivat tekemästään työstä, ja vasta 1970-luvulla Bletchley Parkissa tehty työ paljastettiin suurelle yleisölle. Sodan jälkeen kartano kuului useille omistajille.


title: Bletchley Park

text: Vuoteen 1991 mennessä alue oli lähes hylätty ja rakennukset olivat purkukunnossa. 10. helmikuuta 1992 Milton Keynes Boroughin valtuusto päätti suojella alueen. Kolme päivää myöhemmin Bletchley Parkin säätiö perustettiin tehtävänään koodinmurtajien muiston vaaliminen ja alueen museoiminen. Museo avattiin kävijöille vuonna 1993.


title: Bletchley Park

text: Säätiö toimii vapaaehtoisvoimin ja sen johtajana toimii Simon Greenish. Vuonna 2005 yhdysvaltalainen Sidney Frank lahjoitti 500 000 puntaa Alan Turingille omistetun tiedekeskuksen perustamiseksi.


title: Bletchley Park

text: Colossus-tietokone on entisöity Tony Salen johdolla.


title: Bletchley Park

text: 24. heinäkuuta 2008 yli 100 tieteentekijää allekirjoitti The Timesille lähetetyn kirjeen, jossa tuomittiin Bletchley Parkin laiminlyönti. Syyskuussa 2008 muun muassa IBM ilmoitti järjestävänsä keräyksen Bletchley Parkin korjaamiseksi.


title: Veikko Vesterinen

text: Veikko Väinämö Vesterinen (s. 23. lokakuuta 1932 Helsinki) on suomalainen kenraaliluutnantti evp, joka päätti aktiiviuransa Lounais-Suomen sotilasläänin komentajana vuonna 1992. Hän toimi myös sekä Puolustusvoimain komentajan kenraali Yrjö Keinosen että tasavallan presidentti Mauno Koiviston adjutanttina.


title: Veikko Vesterinen

text: Vesterisen vanhemmat olivat toimistopäällikkö, sotilasvirkailija Alpi Vesterinen ja Margareta Maria Saari. Naimisiin hän meni vuonna 1954 Eila Anneli Sarnolan kanssa.


title: Veikko Vesterinen

text: Vesterinen tuli ylioppilaaksi 1952 ja suoritti Kadettikoulun 1955 ja Sotakorkeakoulun 1965. Hän toimi Puolustusvoimain komentajan adjutanttina 1967–1970, sotilasasiamiehenä Oslossa ja Kööpenhaminassa 1972–1975, Pääesikunnan ulkomaanosaston päällikkönä 1977–1980 ja Lounais-Suomen sotilasläänin esikuntapäällikkönä 1981–1983 ja komentajana 1987–1992. Tasavallan presidentin 1. adjutantti Vesterinen oli 1984–1987. Hänet ylennettiin kenraaliluutnantiksi vuonna 1990.


title: Veikko Vesterinen

text: Keinosen adjuntanttina Vesterinen kuului niin sanottuihin Keinosen kaatajiin. Keinosta vastaan toiminut upseerijoukko onnistui sijoittamaan Vesterisen puolustusvoimien komentajan lähelle. Tässä roolissaan, jota Keinonen ei aluksi tuntenut, Vesterinen sanojensa mukaan osallistui paitsi esimiehensä vakoiluun upseeriryhmälle muun muassa uudistusten jarruttamiseen: "Me voimme soutaa, olla soutavinamme tai huovata”. Vesterinen on tunnustanut roolinsa avoimesti: ”Keinosen kaatuminen oli epävarmaa ja toimijoiden riskin otto suuri.” (Sotilasaikakauslehti 2/96) Poliittisen historian tutkija Lauri Haataja on käyttänyt julkisuudessa salaliitto-nimitystä Keinosen vastaisesta toiminnasta, johon kuului esimerkiksi puhelimen salakuuntelu. Sotaväessä se tarkoittaa salakapinaa, ja olisi johtanut ankariin rangaistuksiin. Vesterinen onkin paljastanut roolinsa vasta syyteoikeuden vanhennuttua.


title: Veikko Vesterinen

text: Vesterinen kertoi vuonna 1995 julkaistuissa muistelmissaan "Kolmen kenraalin kintereillä" laajasti näkemyksiään muun muassa entisestä esimiehestään Keinosesta. Hän arvosteli seuraavissa kirjoissaan myös 1990-luvun alussa entisen Itä-Saksan jäämistöistä ostetetun asemateriaalin hankintapäätöstä. Tämän kaupan puitteissa esimerkiksi hankitut T-72 -panssarivaunut ovat jo nykyään myyty romumetalliksi, koska niiden vaatimaan välttämättömään modernisointiin ei ryhdytty. Vesterinen on myös lausunut, että Suomen itsenäinen ja uskottava puolustus ovat toisensa poissulkevia asioita ja toivoo Suomen liittyvän jossain vaiheessa NATO:n jäseneksi.


title: Tarxien Rainbows FC

text: Tarxien Rainbows FC on jalkapalloseura Maltan Tarxienista. Se perustettiin vuonna 1944 nimellä Little Rainbows. Joukkue voitti kaudella 2007–08 Maltan 1. divisioonan ja pelaa nykyisin maansa korkeimmalla sarjatasolla Maltan Valioliigassa.


title: Suurenmoinen elämä

text: Suurenmoinen elämä on Juha Tapion vuonna 9. syyskuuta 2008 julkaistu kuudes studioalbumi. Albumilta julkaistiin kolme singleä, ensimmäinen "Kaksi puuta" heinäkuussa 2008, toinen "Suurenmoinen elämä" lokakuussa ja tammikuussa 2009 "Minä olen, sinä olet". Albumi on saanut platinalevyn, sitä on myyty noin 50 000 kappaletta.


title: Suurenmoinen elämä

text: Albumi oli paikallisradioiden Kuukauden levy syyskuussa 2008. Se valittiin myös paikallisradioiden Vuoden levyksi.


title: Connie Chiu

text: Connie Chiu (s. 1969) on kiinalainen albinismia sairastava malli.


title: Connie Chiu

text: Chiu syntyi Hongkongissa kiinalaiseen perheeseen. Perhe muutti Ruotsiin hänen ollessa 7-vuotias ja 25-vuotiaana hän ryhtyi malliksi.


title: Connie Chiu

text: Chiu on esiintynyt Alan Wilderin Recoil-sooloprojektin singlestä ”Stalker” tehdyllä musiikkivideolla.


title: Kalle Hautala

text: Kaarle (Kalle) Hautala (24. maaliskuuta 1888 Toholampi – 17. maaliskuuta 1956 Oulu) oli suomalainen maalari ja toimittaja sekä sosialidemokraattien kansanedustaja.


title: Kalle Hautala

text: Hautala syntyi torppari Aapa Hautalan ja Kustaava Juhontyttären lapsena vuonna 1888 Toholammilla. Hän suoritti kansakoulun ja työskenteli nuoruudessaan maalarina eri liikkeissä Oulussa ja Ruotsissa. Myöhemmin hän toimi Oulun läänin eteläisen vaalipiirin sosialidemokraattien piirisihteerinä. Suomen sisällissodan jälkeen hän pakeni Ruotsiin, jossa hän oleskeli pakolaisena vuoteen 1922 asti. Suomeen paluunsa jälkeen hän teki mittavan uran työväenlehtien parissa toimien mm. Kansan Tahdon toimittajana ja Pohjolan Työn vastaavana toimittajana. Lisäksi hän toimi yli 20 vuoden ajan Oulun sosialidemokraattisen työväenyhdistyksen taloudenhoitajana.


title: Kalle Hautala

text: Kansanedustajana Hautala toimi vuonna 1917 noin puolen vuoden ajan edustaen Oulun läänin eteläistä vaalipiiriä. Eduskunnassa hän oli jäsenenä Suuressa valiokunnassa ja Maatalousvaliokunnassa. Lisäksi hän toimi mm. Oulun kaupunginvaltuuston ja kaupunginhallituksen jäsenenä.


title: Kalle Hautala

text: Hautala oli naimisissa vuodesta 1911 lähtien Jenni Maria Pirkolan kanssa.


title: George Atwood

text: George Atwood (1745 – 11. heinäkuuta 1807) oli englantilainen matemaatikko ja shakinpelaaja. Hän pelasi useita pelejä François-André Danican Philidorin kanssa ja merkitsi muistiin useita Philidorin muita pelejä, jotka lopulta julkaisi George Walker. Atwood pelasi myös Verdonia vastaan vuonna 1796. Tieteen piiristä Atwood muistetaan Atwoodin koneesta, joka havainnollistaa gravitaation lakien tiettyjä ominaisuuksia.


title: George Atwood

text: Atwoodille myönnettiin vuonna 1796 Copley-mitali.


title: Nicole Dubuc

text: Nicole Dubuc (s. 6. marraskuuta 1978 Kalifornia, Yhdysvallat) on yhdysvaltalainen entinen lapsinäyttelijä ja nykyinen kolme kertaa Daytime Emmy -ehdokkuuden saanut televisiokäsikirjoittaja.


title: Nicole Dubuc

text: Dubuc aloitti uransa viihdemaailmassa näyttelijänä ollessaan 8-vuotias, jolloin hän esiintyi televisiosarjassa Our House. Sittemmin Dubuc muistetaan parhaiten televisiosarjasta Major Dad, jossa hän näytteli vuosien 1989–1993 aikana, saaden Young Artist -ehdokkuuden vuonna 1991. Rooli jäi myös Dubucin viimeiseksi ja hän jatkoi opiskeluaan.


title: Nicole Dubuc

text: Valmistuttuaan Yalen yliopistosta vuonna 2000 Dubuc palasi takaisin Kaliforniaan tullakseen käsikirjoittajaksi. Ensimmäiseksi tehtäväkseen hän sai käsikirjoittaa jaksoja Disneyn animaatiosarjaan Kim Possibleen. Tämän myötä Dubuc on käsikirjoittanut laajalla genrellä, aina toiminta-komedia sarjasta W.I.T.C.H. opettavaiseen Dragon Tales animaatioon. Muita sarjoja ovat olleet Jackie Chan seikkailee, Catscratch, Eon Kid, Ystäväni Tiikeri & Nalle Puh ja Hämmästyttävä Hämähäkkimies.


title: Oldham Athletic AFC

text: Oldham Athletic Football Club on jalkapalloseura Oldhamista, Englannista. Se pelaa kaudella 2018–2019 Englannin neljänneksi korkeimmalla sarjatasolla, kakkosliigassa. Seura perustettiin vuonna 1895 nimellä "Pine Villa Football Club". Nykyisen nimensä se sai 1899. Oldhamin kotikenttä on Boundary Park.


title: Oldham Athletic AFC

text: Oldham pelasi Englannin korkeimmalla sarjatasolla, 1. divisioonassa kausilla 1910–1915 sekä maailmansodan aiheuttaman katkon jälkeen 1919–1923. Tämän jälkeen se on pelannut pääsarjassa vain kausilla 1991–1994, Valioliigan perustamisen aikaan.


title: Oldham Athletic AFC

text: Oldhamin paras liigasijoitus on toinen tila kaudella 1914–1915. Se keräsi sarjakaudella 45 pistettä ja jäi mestaruuden voittaneesta Evertonista pisteen päähän. Edellisellä kaudella se oli neljäs. FA Cupissa seura on selviytynyt kolme kertaa välieriin: vuonna 1913 se hävisi Aston Villalle, 1990 ja 1994 Manchester Unitedille. Liigacupin loppuotteluun Oldham selviytyi 1990 kärsien 0–1-tappion Nottingham Forestille. Toiseksi korkeimman sarjatason, tuolloisen 2. divisioonan mestaruuden seura voitti kaudella 1990–1991.


title: Sergei Kruglov

text: Sergei Kruglov -nimisiä henkilöitä ovat:


title: Vesjegonsk

text: Vesjegonsk (, ) on kaupunki Tverin alueella Venäjällä. Se sijaitsee alueen pohjoisosassa Rybinskin tekoaltaan rannalla 253 kilometriä Tveristä koilliseen. Vesjegonskiin johtaa Pietarin ja Sonkovon väliseltä rautatieltä haarautuva sivurata. Kaupunki on Vesjegonskin piirin keskus. Asukkaita on 7 700 henkeä (vuonna 2009).


title: Vesjegonsk

text: Paikkakunta mainitaan ensimmäisen kerran 1400-luvulla nimellä "Jegonskaja Ves". 1500-luvulla se oli huomattava kauppapaikka. Vuosina 1610–1614 sitä hävittivät liettualaiset ja puolalaiset. Kaupunginoikeudet Vesjegonskojen kylä sai vuonna 1776. Siellä järjestetyt markkinat olivat 1700–1800-lukujen vaihteessa Venäjän suurimpia. 1800-luvun lopulla Vesjegonsk menetti merkityksensä Tihvinän vesitien tavarakuljetusten välittäjänä. Rybinskin tekoaltaan rakentamisen yhteydessä vuosina 1939–1941 se siirrettiin puolen kilometrin päähän vanhasta kaupungista.


title: Vesjegonsk

text: Vesjegonskissa on puunjalostus- ja elintarviketeollisuutta. Nähtävyyksiä ovat vuonna 1811 rakennettu Kazanin Jumalanäidin ikonin kirkko, Kolminaisuuden kirkko (1868) ja puinen Johannes Kastajan kirkko (1903). Kaupungissa toimii kotiseutumuseo.


title: Vesjegonsk

text: Kaupungin etelä- ja kaakkoispuolella asuu tverinkarjalaisiin kuuluva Vesjegonskin karjalaisryhmä, jonka murre poikkeaa jonkin verran muusta tverinkarjalasta.


title: AVRO-turnaus

text: AVRO-turnaus oli vuonna 1938 pelattu shakkiturnaus. Turnauksen nimi tulee sen sponsorilta, joka oli hollantilainen Algemeene Vereeniging Radio Omroep (AVRO). Turnaukseen osallistui sen ajan kahdeksan parasta pelaajaa, ja turnaus olikin aikansa vahvin.


title: AVRO-turnaus

text: Lähde:


title: Sitkankuusi

text: Sitkankuusi tai sitkakuusi ("Picea sitchensis") on havupuulaji, joka kasvaa normaalisti 50–70 metriä korkeaksi. Sitkankuusen runko voi kasvaa halkaisijaltaan viiden metrin paksuiseksi. Sitkankuusi kasvaa kuusten suvusta suurimmaksi, ja se on myös kolmanneksi korkeimmaksi kasvava havupuu koko maailmassa. Sitkankuusta käytetään muun muassa akustisten kitaroiden rakentamisessa.


title: Sitkankuusi

text: Sitkankuusi kuuluu Pohjois-Amerikan länsirannikon alkuperäiseen lajistoon.


title: Marionin piirikunta (Ohio)

text: Marionin piirikunta on piirikunta Ohiossa, Yhdysvalloissa, joka on saanut nimensä kenraali Francis Marionin mukaan. Sen suurin kaupunki on Marion, jossa on noin 35 000 asukasta.


title: Marionin piirikunta (Ohio)

text: Marionin naapuripiirikuntia ovat Crawford koillisessa, Morrow idässä, Delaware etelässä, Union lounaassa, Hardin lännessä ja Wyandot luoteessa.


title: Marionin piirikunta (Ohio)

text: Piirikunnassa oli vuoden 2010 väestönlaskennassa 66 501 ihmistä. Etniset ryhmät jakautuvat valkoisiin, joita on 91,7%, mustiin (5,9%), alkuperäisamerikkalaisiin (0,2%) ja aasialaisiin (0,6%).


title: Marionin piirikunta (Ohio)

text: Kotitalouden mediaanitulo on 41 337 dollaria ja köyhyysrajan alapuolella oli 18,5% väestöstä 2007–2011 välisenä aikana.


title: Koppananjärvi

text: Koppananjärvi eli Koppanajärvi () on järvi Leningradin alueen Jaaman piirissä Venäjällä. Se sijaitsee Soikkolanniemen länsipuolella ja laskee Suomenlahteen. Jääkauden muovaaman järven pituus pohjoisesta etelään on 7 kilometriä ja keskimääräinen leveys 1,4 kilometriä. Suurin syvyys on 24 metriä. Länsirannalta levittäytyvä hiekkasärkkä jakaa järven kahtia. Lounaassa sijaitseva kannas erottaa sen Syväjärvestä.


title: Koppananjärvi

text: Järvi on saanut nimensä sen kaakkoispuolella sijaitsevasta Koppanan inkeroiskylästä. Läntisiä rantakyliä ovat Peipiä () ja Järvenperä (), jossa ennen sijaitsi Soikkolan luterilainen kirkko. Koppananjärven hiekkarannat ovat suosittu vapaa-ajanviettokohde, jonne on rakennettu useita lomakyliä.


title: Syväjärvi (Jaaman piiri)

text: Syväjärvi () on järvi Leningradin alueen Jaaman piirissä Venäjällä. Jääkauden muovaaman järven pinta-ala on 4,2 neliökilometriä. Nimensä mukaisesti se on syvin Kattilan seudun järvistä. Suurin syvyys on 24 metriä. Koillispuolella sijaitseva kannas erottaa Syväjärven Koppanajärvestä, etelässä se laskee Kjamiši-joen kautta Paapinajärveen.


title: Syväjärvi (Jaaman piiri)

text: Syväjärven eteläpuolella sijaitsevat entiset vatjalais- ja inkeriläiskylät Pontila (), Villikaisi (), Matikylä (), Korovaisi (), Korvettula (), Matautio () ja Värtösi ().


title: Paapinajärvi

text: Paapinajärvi (, vatjaksi "Jarvikoisjärvi") on järvi Leningradin alueen Jaaman piirissä Venäjällä. Jääkauden muovaaman järven suurin syvyys on 5 metriä. Pohjoispuolella sijaitsevasta Syväjärvestä virtaa Paapinajärveen Kjamiši-joki, lännessä se laskee Pyhäjoen () kautta Haapalanjärveen.


title: Paapinajärvi

text:
Paapinajärven itärannalla sijaitsevat entiset vatjalaiskylät Sauvokkala () ja Järvikoiskylä eli Baabina (), josta järvi on saanut nykyisen nimensä. Nimen alkuperä selitettiin niin,että järven haltija oli naispuolinen ().
Novgorodin Vatjan viidenneksen vuoden 1499/1500 verokirjassa nimenä on "Valgomo".


title: James Marsden

text: James Paul Marsden (s. 18. syyskuuta 1973 Stillwater, Oklahoma, Yhdysvallat) on yhdysvaltalainen näyttelijä ja entinen malli.


title: James Marsden

text: Ennen näyttelijänuraansa Marsden oli Versacen vaatemallina. Hän esitti Kyklooppia "X-Men"-elokuvissa. Hänet on nähty myös elokuvissa "Superman Returns", "Hairspray", "Lumottu", "27 Dresses – hääkuumetta", "Death at A Funeral", "Sex Drive", "Hop" ja "The Butler".


title: James Marsden

text: James Marsden meni naimisiin Lisa Linden kanssa vuonna 2000. Heillä on kaksi lasta. Pariskunta erosi 2011. James Marsden sai myös poikalapsen ex-tyttöystävänsä kanssa vuonna 2012.


title: Talouden hintakupla

text: Talouden hintakupla tarkoittaa taloudessa tilannetta, jossa kaupankäynnin kohteen hinta eroaa markkinoiden perustekijöiden määräämästä tasapainohinnasta. Kupla voi muodostua esimerkiksi pörssiosakkeiden tai asuntojen hintoihin. Tunnettuja talouden hintakuplia ovat esimerkiksi Hollannin tulppaanimania ja 2000-luvun IT-kupla.


title: Talouden hintakupla

text: Yleisessä käytössä on ollut myös Joseph Stiglitzin määritelmä kuplalle: ”the basic intuition is straightforward: if the reason that the price is high today is only because investors believe that the selling price will be high tomorrow – when ”fundamental” factors do not seem to justify such a price – then a bubble exists”.


title: Talouden hintakupla

text: KTH:n professori Hans Lind tarjoaa vaihtoehtoista määritelmää kuplalle: ”There is a bubble if the (real) price of an asset first increases dramatically over a period of several months or years and then almost immediately falls dramatically”.


title: Talouden hintakupla

text: Talouden hintakuplien yhteydessä viitataan usein John Maynard Keynesin osakemarkkinakuvaukseen vuodelta 1936, jossa Keynesin mukaan spekulaattorit yrittävät ennustaa yleisen mielipiteen kehittymistä, sen sijaan että kiinnittäisivät huomionsa markkinoiden toiminnan perustekijöihin. Tällöin syntyy talouden toimijoiden itse itseään toteuttavien odotusten aikaan saamia hintamuutoksia. Muutos voi aiheuttaa nousevan hinnan kuplan, joka puhjetessaan aiheuttaa hintojen laskun ja mahdollisesti vastakkaissuuntaisen kuplan, alihintaisuuden. Ranskalainen taloustieteilijä André Orléan on tulkinnut tämän ajatuksen René Girardin mimeettisen teorian valossa ja yrittänyt myös mallintaa kuplien syntymistä matemaattisesti. Tämä näkemys on myös olennaisilta osin sopusoinnussa monien kannattaman suuremman hölmön teorian (engl. greater fool theory) kanssa.


title: Talouden hintakupla

text: Suuremman hölmön teoria esittää, että kuplia aiheuttaa sijoittajien optimismi heidän ostaessaan ylihinnoiteltuja tuotteita myyden ne toisille spekulaattoreille (suuremmille hölmöille) korkeampaan hintaan. Kupla pysyisi kasassa niin kauan kuin sijoittajat löytävät aina suuremman hölmön, joka on valmis ostamaan tuotteen korkeampaan hintaan. On helppoa nähdä, ettei osallistumisen tällaiseen peliin tarvitse olla yksinkertaisesti irrationaalista; päin vastoin, niin kauan kuin spekulaattori löytää suuremman hölmön, on kuplan ylläpito vain järkevää. Myös taidemarkkinoiden päätä huimaavien hintojen kehittyminen on helppoa selittää suuremman hölmön teorian avulla.


title: Talouden hintakupla

text: Eräät uusklassisen taloustieteen edustajat eivät ole hyväksyneet Keynesin teoriaa, joka sisältää erilaisen näkemyksen osakemarkkinoiden toiminnasta kuin heidän oma teoreettinen lähtökohtansa. Keynesin näkemystä vastaan onkin heidän taholtaan esitetty runsaasti kritiikkiä, jonka mukaan kupla voidaan selittää ”rationaalisella” taloudellisella käyttäytymisellä. Toisaalta esimerkiksi Orléan on huomauttanut, ettei kuplien mimeettistä syntyä tarvitse ymmärtää yksiselitteisen "irrationaaliseksi", koska sijoittajan on järkevää sijoittaa osakkeeseen, jos sen arvo nousee, riippumatta siitä, mikä sen arvoa nostaa.


title: Talouden hintakupla

text: Kuplia on yritetty selittää myös moraalikadon avulla.


title: Talouden hintakupla

text: Ongelma Keynesin ja Stiglizin lähestymistavassa on lähinnä kvantifioitavuudessa. Mitkä tarkkaan ottaen ovat odotukset ja ovatko hintoihin tai fundamentteihin liittyvät odotukset epärealistiset vai realistiset. Markkinoiden perustekijätkään eivät ole yksiselitteisiä – perustuvatko odotukset nimellisiin vai reaalisiin arvoihin ja käytetäänkö niiden pohjana nykyisiä vai odotettuja arvoja.


title: Haapalanjärvi

text: Haapalanjärvi () on järvi Leningradin alueen Jaaman piirissä Venäjällä. Noin 5 neliökilometrin laajuisen järven suurin syvyys on 8 metriä. Sen länsipuolella sijaitsee Paapinajärvi ja etelässä Palokkaanjärvi.


title: Haapalanjärvi

text: Haapalanjärvi laskee Haapalanjoen kautta Suomenlahteen lähellä Koskisenkylää. Sen koillisrannalla sijaitsee Haapalan kylä, joka useimmista muista lähiseudun kylistä poiketen oli jo 1800-luvulla venäläisten asuttama.


title: Haapalanjärvi

text: Soikkolan inkerikot ovat nimittäneet Haapalan kylää "Sairaksi" ja Haapalanjärveä "Sairan järveksi".


title: Palokkaanjärvi

text: Palokkaanjärvi () on järvi Leningradin alueen Jaaman piirissä Venäjällä. Se sijaitsee Haapalanjärven eteläpuolella ja laskee siihen Ognevitsa-joen kautta. Suoalueen keskellä sijaitsevan järven suurin syvyys on 4 metriä.


title: Palokkaanjärvi

text: Palokkaanjärven ja Haapalanjärven välisellä kannaksella sijaitsee Palokkaankylä, joka useimmista muista lähiseudun kylistä poiketen oli jo 1800-luvulla venäläisten asuttama.


title: Abel Balbo

text: Abel Eduardo Balbo (s. 1. kesäkuuta 1966 Santa Fe, Argentiina) on argentiinalainen entinen jalkapalloilija. Hän oli pelipaikaltaan hyökkääjä ja hänen kasvattajaseuransa oli Newell's Old Boys.


title: Abel Balbo

text: Seuratasolla Balbo edusti kasvattajaseuransa lisäksi River Platea, Udinesea, AS Romaa, Parmaa, Fiorentinaa sekä Boca Juniorsia.


title: Abel Balbo

text: Balbo edusti vuosina 1989–1998 Argentiinan maajoukkuetta. Hän pelasi 37 ottelua ja teki niissä 11 maalia.


title: Tummarusokki

text: Tummarusokki ("Bidens tripartita") on Euraasiassa kasvava, yksivuotinen ruohovartinen kasvi. Suomessa lajin esiintymät keskittyvät eteläiseen osaan maata.


title: Tummarusokki

text: Tummarusokki kasvaa 10–60 cm korkeaksi. Tumman- tai punaruskea varsi on runsashaarainen, melkein kalju tai karheakarvainen. Lehdet ovat vastakkain, lyhytruotisia ja tummanvihreitä. Lehden lapa on tavallisesti kolmeliuskainen, joskus useampiliuskainen, mutta harvoin täysin ehyt. Liuskat ovat kapeanpuikeita ja iso- ja suorahampaisia. Kukinto on pitkäperäinen, yksittäin oleva, pysty mykerö. Mykeröt ovat 1–2 cm leveitä ja noin leveytensä pituisia. Mykerön uloimpia, muodoltaan vaihtelevia kehtosuomuja on 5–9 kappaletta, sisemmät kehtosuomut ovat ruskeita ja vihreälaitaisia. Tummarusokki kukkii Suomessa elo-syyskuussa. Siemenet kypsyvät noin senttimetrin pituisissa, harmaanvihreän ruskeissa, kaksiotaisissa pähkylöissä.


title: Tummarusokki

text: Tummarusokki ja sukulaislaji säderusokki ("B. radiata") voivat risteytyä keskenään. Risteymä ("B. radiata" x "tripartita") on usein huomattavan kookaskokoinen.


title: Tummarusokki

text:
Tummarusokki on levinnyt koko Eurooppaan lukuun ottamatta Islantia, Etelä-Espanjaa ja Fennoskandian ja Venäjän pohjoisosia. Levinneisyysalue jatkuu Euroopasta yhtenäisenä Turkkiin, Lähi-itään ja Keski-Aasiaan. Lajia tavataan satunnaisemmin myös Itä-Aasiassa. Pohjois-Amerikassa tummarusokki on harvinainen ihmisen mukanaan tuoma tulokaslaji.
Suomessa tummarusokki on muinaistulokas. Sitä tavataan paikoin yleisenä Oulun korkeudelle saakka. Pohjoisempana lajista on vain satunnaisia havaintoja. Runsaimmillaan laji on eteläisimmässä Suomessa.


title: Tummarusokki

text: Tummarusokki suosii typpipitoista kasvualustaa. Elinympäristöltään se on varsin monipuolinen; se esiintyy useilla kosteilla paikoilla: rannoilla, ojissa, lätäköissä, joutomailla, pihoilla, kesantopelloilla, teillä ja poluilla.


title: Tummarusokki

text: Tummarusokki on värikasvi, josta saadaan oranssia väriä.


title: Ingman

text: Ingman tarkoittaa seuraavia asioita:


title: Tacoma Narrows Bridge

text: Tacoma Narrows Bridge on kaksi rinnakkaista Tacoman kapeikon yli johtavaa riippusiltaa Washingtonin osavaltiossa Yhdysvalloissa. Vanhempi nykyisistä silloista, ikäjärjestyksessä toinen, rakennettiin vuonna 1950. Lisääntyneen liikenteen takia se sai vuonna 2007 rinnalleen toisen riippusillan, jolle siirrettiin itään (Tacomaan) suuntautuva liikenne, vuoden 1950 sillan jäädessä länteen suuntautuvalle liikenteelle.


title: Tacoma Narrows Bridge

text: Ensimmäinen riippusilta kapeikkoon valmistui kuitenkin jo vuonna 1940.


title: Tacoma Narrows Bridge

text: Ensimmäinen Tacoma Narrows Bridge, pilkkanimeltään ”Galloping Gertie” () avattiin 1. heinäkuuta 1940, mutta se sortui dramaattisesti 7. marraskuuta vain neljä kuukautta avajaisten jälkeen.


title: Tacoma Narrows Bridge

text: Silta oli 1 524 metriä pitkä ja sen jänneväli oli 853 metriä. Se oli aikanaan maailman kolmanneksi suurin riippusilta Golden Gaten ja George Washington Bridgen jälkeen. Sillan rakennuskustannukset olivat 6 000 000 dollaria. Silta oli tavattoman heikko ja sen aerodynamiikassa oli ratkaisevia virheitä. Siltakannen leveys oli 11,9 metriä. Kansirakenteiden rakennekorkeus oli vain 1,3 metriä. Pylonien korkeus vedenpinnasta oli 137 metriä ja siltakannen korkeus vedenpinnasta oli 66 metriä.


title: Tacoma Narrows Bridge

text: Jo alussa Tacoman sillan kansi huojui tuulessa silmin nähtävästi, ja siksi silta sai pilkkanimen Galloping Gertie. Kerrotaan, että osa siltaa rakentaneista työmiehistä tuli merisairaaksi. Sillan valmistuttua seikkailunhaluiset tulivat ajamaan sillalla sen huojunnan takia.


title: Tacoma Narrows Bridge

text: Aamupäivällä 7. marraskuuta 1940 tuulen nopeus oli vain noin 20 m/s. Siltakansi huojui tavallista voimakkaammin ja siksi väkeä tuli katsomaan sitä. Lopulta kello 11 maissa riipputankojen ja kansirakenteiden kiinnitys petti ja sen seurauksena pääjänteen rakenne sortui veteen. Henkilövahingoilta vältyttiin, sillä silta oli suljettu liikenteeltä. Onnettomuudessa menehtyi ainoastaan "Tacoma News Tribune" -lehden paikalle tulleen toimittajan Leonard Coatsworthin koira Tobby.


title: Tacoma Narrows Bridge

text: Romahtaneen sillan tilalle rakennettiin uusi vuonna 1950.


title: Pietari Bartolomeus

text: Pietari Bartolomeus (kuoli 20. huhtikuuta 1099) oli ranskalainen sotilas ja pappi, joka osallistui ensimmäiseen ristiretkeen.


title: Pietari Bartolomeus

text: Antiokian piirityksen aikaan joulukuussa 1097, Pietari alkoi nähdä näkyjä. Hän väitti apostoli Andreaksen ilmestyneen hänelle unessa ja vieneen hänet Pyhän Pietarin kirkkoon, minne oli piilotettu pyhä keihäs. Andreas oli kehottanut Pietaria kertomaan ristiretkeläisten johtajille tästä ja antamaan keihään Raimund IV:lle, kun se löydettäisiin. Pietari ei kuitenkaan kertonut asiasta heti Raimundille ja näki näkyjä neljästi uudestaan ennen vuoden 1098 kesäkuuta. Hän oli myös alkanut menettää näköään helmikuusta lähtien, mikä johtui luultavasti kristittyjä piinanneesta nälänhädästä, vaikka Pietari itse uskoikin tämän olleen Andreaksen rangaistus hänelle.


title: Pietari Bartolomeus

text: Kun ristiretkeläiset valtasivat Antiokian, Pietari ja Raimund astuivat näkyjen osoittamaan kirkkoon, missä kaksitoista miestä alkoi kaivaa maata tuhansien ristiretkeläisten odottaessa kirkon ulkopuolella. Lopulta Pietari astui kuoppaan itse ja palasi ylös pyhä keihäs kädessään. Ristiretkeläiset olivat riemuissaan tästä tapahtumasta, mutta myös useat, kuten Adhemar, uskoivat Pietarin olleen huijari ja vieneen kuoppaan mukanaan raudanpalasen. Adhemarin kuoltua myöhemmin 1098, Pietari sanoi tämän saapuneen hänen luokseen todistaen keihään aitouden.


title: Pietari Bartolomeus

text: Keihään löytämistä pidettiin hyvänä enteenä ja se kohotti kristittyjen moraalia näiden jouduttua muslimien armeijan piirittämiksi. Innoissaan ristiretkeläiset lähtivät hyökkäykseen vihollisia vastaan keihäs mukanaan ja voittivat taistelun. Useat kiittivät voitosta pyhää keihästä, mutta todellisuudessa arabialaiset historioitsijat ovat kertoneet muslimijohtaja Kerbogan ärsyttäneen käytöksellään muita ruhtinaita ja nämä olivat poistuneet paikalta kesken taistelun. Myöhemmin Pietari väitti jälleen nähneensä näyn, jossa Kristus oli kehottanut ristiretkeläisiä marssimaan paljain jaloin Jerusalemiin, mutta useat eivät välittäneet tästä.


title: Pietari Bartolomeus

text: Pyhän keihään löytäminen synnytti myös ristiriitoja, sillä Bohemundin joukot eivät pitäneet Raimundin saamasta kunniasta ja alkoivat syyttää Pietaria huijariksi. Hänet tuomittiin tulikokeeseen 8. huhtikuuta, missä tämän tuli kävellä keihäs kädessään kahden palavan rovion välistä. Hän juoksi liekeistä pahoin palaneena vajoten maahan kivusta ja kuoli muutamia päiviä myöhemmin. Osa väkijoukosta kuitenkin väitti Pietarin selviytyneen kokeesta vahingoittumattomana, mutta joutuneen innostuneen väkijoukon tallomaksi.


title: Annantehdas

text: Annantehdas, myös Pyhän Annan rautatehdas oli rautaruukki Suojärven kunnan Karatsalmen kylässä Suomen Neuvostoliitolle luovuttamalla alueella. Se oli toiminnassa vuosina 1809-1905. Tehdasalue sijaitsi Salonjärven itärannalla Salonjärvestä Suojärveen laskevan Karatsalmen suulla. Kreivitär Anna Orlovoi-Tsesteminski aloitti ruukin toiminnan vuonna 1809, jolloin valmistui koemasuuni Varsinainen tehdasrakennus rakennettiin vuonna 1814. Tehdas kasvoi nopeasti ja vuonna 1850 se oli Suomen suurin masuuni, joka työllisti suoraan tai välillisesti tuhansia ihmisiä. Tehtaan ensimmäiset työntekijät tuotiin Moskovan seudulta. Osa heistä hakeutui 1800-luvun lopulla Petroskoihin ja Pietariin töihin, mutta osa jäi Karatsalmelle asumaan. Tehdasalueella oli varsinaisen tuotantolaitoksen lisäksi useita työläisten asuinkasarmeja ja varastorakennuksia.


title: Annantehdas

text:
Ruukki hyödynsi alueen järvistä nostettua rautamalmia, joka oli erittäin hyvälaatuista.
Tarvitsemansa kalkin ruukki sai Hanhijoen seudulta. Ruukki tuotti takki- ja kankirautaa ja muun muassa Venäjän parhaat kanuunat valmistettiin Annantehtaan tuottamasta raudasta. Tehdas siirtyi Venäjän vuorihallituksen haltuun 1800-luvun puolivälin jälkeen Vuonna 1880 tehdas vaihtoi taas omistajaa, jonka jälkeen toiminta supistui. Toiminta loppui kokonaan vuonna 1905.


title: Annantehdas

text: Ruukin päätuote oli vuodesta 1876 alkaen valutykkirauta jota toimitettiin Venäjän valtion omistamalle Petroskoin valimolle jossa sitä käytettiin tykinputkien ja tykinkuulien valmistukseen. 1800-luvun lopulla takkiraudan asemesta valuterästä voitiin alkaa valmistaa konverttereissa suuressa mittakaavassa ja Venäjän tykinputkien valmistus siirtyi Uralin alueelle jossa valimot käyttivät fosforitonta vuorimalmia. Tämän johdosta Annantehtaan ruukin tuotanto supistui. Kankirauta- ja manufaktuuripaja lopetti toimintansa 1881 ja masuuni suljettiin 1905. Annantehtaalla tuotettiin vuosina 1827–1899 takkirautaa yhteensä 76 208 tonnia ja kankirautaa vuosina 1847–1888 712 tonnia.


title: Korteweg-de Vries -yhtälö

text: Korteweg-de Vries -yhtälö (tai lyhyemmin KdV-yhtälö) on epälineaarinen osittaisdifferentiaaliyhtälö, jolla kuvataan matalassa vedessä eteneviä aaltoja. KdV-yhtälön merkitys solitoniteoriassa on suuri, sillä sen ratkaisuna saadaan malliesimerkki solitoniaallosta. Yhtälö on saanut nimensä sitä tutkineiden Diederik Kortewegin ja Gustav de Vries'n mukaan .


title: Korteweg-de Vries -yhtälö

text: KdV-yhtälö on epälineaarinen osittaisdifferentiaaliyhtälö funktiolle φ kahdessa ulottuvuudessa, paikassa "x" ja ajassa "t":


title: Korteweg-de Vries -yhtälö

text: jossa ∂ merkitsee osittaisderivaattaa "x":n ja ∂ "t":n suhteen.


title: Korteweg-de Vries -yhtälö

text: Osa yhtälön merkittävyyttä johtuu siitä, että sille on mahdollista löytää analyyttinen ratkaisu. Tämä voidaan ratkaista muun muassa olettamalla solitoniaallon etenevän nopeudella "v" ja sen huipun sijaitsevan ajanhetkellä "t" = 0 kohdassa "x". Otetaan käyttöön uusi muuttuja "z" = "x" − "vt" ja funktio "f"("z") = φ("x", "t"). Nyt saadaan yhtälöksi tavallinen differentiaaliyhtälö


title: Korteweg-de Vries -yhtälö

text: joka voidaan integroida "z":n suhteen ja saadaan


title: Korteweg-de Vries -yhtälö

text: Tässä muuttuja "C" on integroimisvakio. Halutaan kuitenkin ratkaisun "f"("z"):n arvon olevan nolla kaukana aallon huipusta. Toisin sanoen siis "f"("z") lähestyy 0 kun "z"→±∞. Tästä seuraa, että vakio "C" = 0. Yhtälö täytyy kertoa vielä "f"':lla ja integroida uudestaan ennen kuin ratkaisu saadaan ulos.


title: Korteweg-de Vries -yhtälö

text: Ratkaisuksi näin saadaan


title: Korteweg-de Vries -yhtälö

text: jossa "x" merkitsee aallon huipun paikkaa ajanhetkellä "t" = 0. Yhtälö mallintaa oikealle liikkuvaa solitonia.


title: Korteweg-de Vries -yhtälö

text: KdV-yhtälölle saadaan ratkaistua äärettömän monta säilyvää suuretta . Ne voidaan laskea kaavalla


title: Korteweg-de Vries -yhtälö

text: jossa "P" lasketaan kaavalla


title: Korteweg-de Vries -yhtälö

text: Tästä saadaan muun muassa suureet:


title: Korteweg-de Vries -yhtälö

text: KdV-yhtälön ja solitonien historia alkaa 1834, kun John Scott Russell havaitsi kapeassa tasasyvässä kanavassa aallon etenevän muuttamatta muotoaan ja hajoamatta. Ilmiötä tutkivat Lord Rayleigh ja Joseph Boussinesq 1870-luvulla ja lopulta Korteweg and De Vries vuonna 1895. Tästä seuraava merkittävä tulos saatiin 1965 kun Zabusky ja Kruskal mallinsivat KdV-yhtälöä numeerisesti ja huomasivat useamman aallon törmäyksissä aaltojen säilyttävän muotonsa ja nopeutensa. Tämän jälkeen on löydetty analyyttisiä ratkaisuja useampaa kuin yhtä aaltoa mallintamaan.


title: Heikki Jäntti

text: Heikki Jäntti on suomalainen huuliharpisti. Hän on eräs Suomen tunnetuimmista huuliharpisteista. Jäntti soittaa huuliharppua muun muassa Jussi Raittisen albumilla "Hirvi älä tule tielle" ja Juha ”Watt” Vainion kappaleessa ”Vanhojapoikia viiksekkäitä”.


title: Hikaru Koyama

text: Hikaru Koyama (s. 28. kesäkuuta 1991 Kioto) oli japanilaisen Hinoi Team -yhtyeen toinen laulaja/tanssija yhdessä yhtyeen perustajajäsenen Asuka Hinoin kanssa. Hikaru oli suhteellisen pitkään musiikkialalla; hän oli aikoinaan jäsenenä Asuka Hinoin kanssa bändissä LOVE&PEACE. Hikaru on työskennellyt myös mallina lehtien kuvastoissa. Myöhemmin lopettanut mallin työt, kuten myös laulamisenkin. Hikaru elää nykyään tavallista opiskelijaelämää.


title: Oksyrhynkhoksen evankeliumit

text: Oksyrhynkhoksen evankeliumit ovat kaksi Oksyrhynkhoksesta löydettyä tekstinkappaletta, jotka ovat British Libraryn kokoelmissa numeroilla 840 ja 1224.


title: Oksyrhynkhoksen evankeliumit

text: Oksyrhynkhos 840, joka löydettiin vuonna 1905, on 45 tekstiriviä sisältävä molemmin puolin kirjoitettu pergamentti. Se on ajoitettu 300-luvulle, mutta itse teksti saattaa ajalta ennen vuotta 200. Oksyrhynkhos 1224 koostuu kahdesta papyruksenpalasta, joiden tarkkaa kirjoitusajankohtaa ei tarkkaan tiedetä. Niissä on kuusi noin lauseen mittaista katkelmaa.


title: John Byrom

text: John Byrom (29. helmikuuta 1692 Manchester – 26. syyskuuta 1763) oli englantilainen runoilija ja pikakirjoitusjärjestelmän kehittäjä. Hän on sanoittanut tunnetun englantilaisen joululaulun "Christians awake, salute the happy morn". Byromin pikakirjoitusjärjestelmä oli merkittävä askel pikakirjoitusjärjestelmien kehityksessä.


title: John Byrom

text: John Byrom syntyi Manchesterissa vuonna 1692. Hän kävi ensin kauppakoulua Lontoossa ja siirtyi myöhemmin opiskelemaan Trinity Collegeen Cambridgeen. Siellä hän alkoi myös kirjoittaa runoja ja tutustui pikakirjoitukseen. Suoritettuaan tutkintonsa Byrom opiskeli vielä Ranskassa lääketiedettä.


title: John Byrom

text: Englantiin palattuaan Byrom opetti pikakirjoitusta Manchesterissa, Lontoossa ja Cambridgessa. Hänet valittiin Royal Societyn jäseneksi vuonna 1724.


title: John Byrom

text: Byrom kiinnostui opiskeluaikanaan pikakirjoituksesta, mutta oltuaan tyytymätön tuolloin käytössä olleeseen pikakirjoitusjärjestelmään hän kehitti oman järjestelmän. Hän opetti omaa järjestelmäänsä vuodesta 1720 lähtien ja perusti vuonna 1726 pikakirjoitusyhdistyksen, ensimmäisenä maailmassa.


title: John Byrom

text: Byromin järjestelmää pidetään ensimmäisenä ns. uusgeometrisena pikakirjoitusjärjestelmänä. Siinä merkit on suunniteltu siten, että ne voidaan liittää helposti toisiinsa ja yksittäiset sanat voidaan kirjoittaa kynää välillä nostamatta. Järjestelmä julkaistiin kirjana vasta vuonna 1767, neljä vuotta Byromin kuoleman jälkeen, nimellä "The Universal English Shorthand".


title: John Byrom

text: Byronin ensimmäinen julkaistu runo oli "Colin and Phoebe", joka julkaistiin The Spectator -lehdessä vuonna 1714. Runokokoelma "Miscellaneous poems" julkaistiin postuumisti vuonna 1773.


title: Ludwig Bachmann

text: Ludwig Bachmann (11. elokuuta 1856 – 22. kesäkuuta 1937) oli saksalainen shakkihistorioitsija.


title: Ludwig Bachmann

text: Hänen aikanaan oli epätavallista pitää kirjaa ajankohtaisista tapahtumista, mutta Bachmann julkaisi sarjan vuosikirjoja. Hän julkaisi vuosina 1891–1931 yhteensä 44 teosta. Hän myös julkaisi neliosaisen teoksen, jossa oli tarkoitus olla kaikki Wilhelm Steinitzin tunnetut pelit. Hänen muut kirjansa sisälsivät muun muassa Adolf Anderssenin, Harry Nelson Pillsburyn ja Rudolf Charousekin pelit. Hänen historiallisista teoksistaan "Aus vergangenen Zeiten" (1920-1922) ja "Das Schachspiel und seine historische Entwicklung" (1924) ovat parhaiten tunnetut.


title: Ludwig Bachmann

text: Bachmann toimi vanhempana virkamiehenä Baijerin rautatieyhtiössä. Shakki oli hänelle vain vapaa-ajan harrastus. Bachmann sai töidensä ansiosta lempinimen "Chess Herodotus".


title: 27 Dresses – hääkuumetta

text: 27 Dresses – hääkuumetta on vuonna 2008 ensi-iltansa saanut yhdysvaltalainen romanttinen komediaelokuva. Se kertoo naisesta nimeltä Jane, joka on ollut 27 kertaa morsiusneitona eri ystäviensä häissä mutta on itse vielä sinkku. Hän on rakastunut pomoonsa, joka on menossa hänen siskonsa kanssa naimisiin. Kaiken lisäksi sisko pyytää häntä suunnittelemaan häänsä.


title: Ajassa Nyt

text: Ajassa Nyt (ISSN 1797-3120) oli alun perin Oulussa vuonna 2002 perustetun hyväntekeväisyysjärjestö HFU ry:n julkaisema verkkolehti, joka aloitti ilmestymisensä syyskuussa 2007.


title: Ajassa Nyt

text: Lehti muuttui itsenäiseksi 28.8.2009. Lehden päätoimittajana jatkaa sitä alusta asti luotsannut Sirpa Ahola-Laurila. Verkkolehti on poliittisesti ja uskonnollisesti sitoutumaton.


title: Ajassa Nyt

text: Verkkolehti sisältää muun muassa uutisia, artikkeleita ja kolumneja. Siinä julkaistaan myös lukijoiden lähettämää materiaalia.


title: Riippusilta

text: Riippusilta on siltatyyppi, jossa sillan kansirakenteet on ripustettu riippuköydestä, joka kulkee pylonilta toiselle. Köyden ja sillankannen väliset ripustusköydet ovat pystysuorat. Maailman pisimmät sillat ovat riippusiltoja. Riippusillan etuna on siltatyypeistä pisin jänneväli, joka voi nykyään olla lähes 2 000 metriä. Maailman pisin riippusilta ja samalla pisin silta on Akashi-Kaikyōn silta Koben lähellä Japanissa. Italiaan Sisilian ja manner-Italian välille on suunnitteilla Messinan salmen silta, jonka jänneväli tulisi olemaan jopa 3 000 metriä.


title: Riippusilta

text: Riippusilta on yksi maailman vanhimmista siltatyypeistä. Vanhimmissa riippusilloissa köydet olivat liaani- tai hamppuköyttä. Ne korvatiin rautaisilla lattaraudasta tehdyillä ketjuilla ja myöhemmin vaijerilla.


title: Riippusilta

text: Muita tunnettuja riippusiltoja ovat muun muassa Brooklyn Bridge, Tacoma Narrows Bridge ja Höga kusten -silta. Tunnettuja suomalaisia riippusiltoja ovat Keikyän riippusilta, Kirkonvarkauden silta, Louhunsalmen silta ja Sääksmäen silta. Suomen pisin riippusilta on vuonna 1963 valmistunut Kirjalansalmen silta. Tiettävästi vanhin käytössä oleva suomalainen riippusilta on Perttilän silta vuodelta 1910.


title: Kruunulurikki

text: Kruunulurikki ("Charmosyna diadema") on äärimmäisen uhanalainen, mahdollisesti sukupuuttoon kuollut, Uuden-Kaledonian saarilla elävä melanesianlurikkien sukuun kuuluva kaija. Lajia ei ole tavattu varmuudella vuoden 1913 jälkeen.


title: Kruunulurikki

text: Kooltaan kruunulurikki on noin 19 cm. Yleisväritykseltään laji on vihreä. Kruunulurikin päälaki on sininen, kasvot ja pyrstön kärki keltaiset sekä siiven kärjet ovat mustat. Alaperässä on punainen täplä. Nokka on oranssinpunainen ja koivet oranssit. Kruunulurikki muistuttaa sateenkaariluria ("Trichoglossus haematodus"), joka on kuitenkin suurikokoisempi ja jonka pää on kokonaan sininen ja jonka rinnassa on punaista. .


title: Kruunulurikki

text: Kruunulurikin elinympäristöä ovat metsät, jossa kasvaa sen ravintokasvia korallipuita ("Erythrina"). Sitä on myös tavattu savannialueen metsistä sekä kuivilta alankojen pensaikkoseuduilta.


title: Kruunulurikki

text: Kruunulurikkikannan kooksi arvioidaan alle 50 yksilöä . Lajista on ollut vain kaksi naaraspukuista museoyksilöä, jotka on kerätty vuonna 1860. Toinen on Pariisin museossa ja toinen on hävinnyt. Alankoalueen metsät on hakattu Uuden-Kaledonian alueelta lähes täysin. Lisäksi kannan pienuuden syyksi arvellaan mahdollisia sairauksia, mutta todennäköisempänä pidetään saarelle levinneiden nisäkkäiden kuten rottien aiheuttamia vahinkoja - munien ja poikasten syömistä.


title: Moottoritorpedovene Viima

text: Viima oli Suomen merivoimien käytössä vuosina 1942 - 44 ollut alun perin Neuvostoliiton laivaston G5-tyypin moottoritorpedovene "TKA-64".


title: Moottoritorpedovene Viima

text: Aluksen runko oli alumiinista, jotta se olisi mahdollisimman kevyt. Aseena oli kaksi torpedoputkea, yksi Dektrajev-pikakivääri sekä savugeneraattori pakoputkissa. Moottoreina oli kaksi 1000 hv ja apukoneena 50 hv bensiinimoottoria, joiden luotettavuus oli huono.


title: Moottoritorpedovene Viima

text: Neuvostojoukkojen vetäytyessä syksyllä 1941 Koivistolta jäi saarelle toimintakunnoton moottoritorpedovene "TKA-64". Suomen merivoimat otti aluksen kunnostettuna palvelukseen vuonna 1942 nimellä "Viima"


title: Moottoritorpedovene Viima

text: Alus otti sisaraluksineen osaa viimeisen sotakesän taisteluihin tehokkaasti. Sen koneet eivät kuitenkaan käynnistyneet saksalaisten noustua maihin Suursaareen 15. syyskuuta 1944, joten se jäi pois taistelusta. Alus sisaraluksineen luovutettiin syksyllä 1944 takaisin Neuvostoliitolle.


title: Kultatikat

text: Kultatikat ("Colaptes") on tikkojen heimoon kuuluva lintusuku.


title: Vapaa Valinta

text: Tokmanni-konserni osti Vapaa Valinta -ketjun lokakuussa 2004. Vuoteen 2014 mennessä Vapaa Valinta -myymälät muutettiin Tokmanneiksi.


title: Viima

text: Viima tarkoittaa seuraavia:


title: Kirjotikat

text: Kirjotikat ("Picoides") on tikkojen heimoon kuuluva lintusuku.


title: Joe Sawyer

text: Joseph Sauers eli Joe Sawyer (29. elokuuta 1906 – 21. huhtikuuta 1982) oli kanadalainen näyttelijä. Hän esiintyi muun muassa Biff O’Haran roolissa "The Adventures of Rin Tin Tin" -sarjassa. Hänet nähtiin myös useissa elokuvissa, joista viimeinen on vuodelta 1962.


title: Joe Sawyer

text: Sawyer syntyi Guelphissa, Kanadassa, ja kuoli 75-vuotiaana maksasyöpään Oregonin Ashlandissa Yhdysvalloissa.


title: Ahjolan setlementti

text: Ahjolan setlementti on yksityinen setlementti, joka on perustettu Tampereen Ylä-Pispalaan vuonna 1929. Ahjolassa työskentelee noin 30 päätoimista ja noin 300 sivutoimista työntekijää.


title: Ahjolan setlementti

text: Toiminnan perusajatuksena on järjestää ohjattua toimintaa ja harrastusmahdollisuuksia kaikenikäisille Ahjolassa, Saukkolassa (Kalevan kaupunginosassa) ja Rientolassa (Lielahdessa).


title: Ahjolan setlementti

text: Toimintamuotoja ovat päiväkoti, koululaisten iltapäiväkerhot, nuorten kerhot, leirit ja tapahtumat, kansalaisopiston kurssit, aikuisten kerhot ja yhdyskuntatyö. Ahjolan kansalaisopisto on yksityinen, lakisääteistä valtionosuutta saava vapaan sivistystyön oppilaitos. Kansalaisopisto järjestää vuosittain n. 1300 kurssia ja koulutusta, joihin osallistuu runsaat 17 000 kurssilaista. Ahjolassa on noin 70 päätoimista ja runsaat 300 sivutoimista työntekijää.


title: Charles Reidpath

text: Charles Decker Reidpath (20. syyskuuta 1889 – 21. lokakuuta 1975) oli yhdysvaltalainen yleisurheilija ja kaksinkertainen olympiavoittaja Tukholman olympialaisissa 1912.


title: Charles Reidpath

text: Reidpath oli syntynyt Buffalossa, New Yorkin osavaltiossa. Opiskellessaan Syracusen yliopistossa vuosina 1908-1912 hän menestyi erinomaisesti pikajuoksussa voittaen 220 jaardin ja 440 jaardin juoksut vuoden 1912 yliopistojen välisissä kilpailuissa.


title: Charles Reidpath

text: Reidpath suoritti yliopistossa loppututkinnon insinööritieteissä 1912. Hänen sukulaisensa painostivat urheilun lopettamiseen ja siirtymiseen perheen liiketoimien pariin Buffalossa. Sen sijaan Reidpath selvisi olympiajoukkueeseen ja matkusti Ruotsiin. 400 metrin finaalissa Saksan Hanns Braun johti kilpaa selvästi vielä 100 metriä ennen maalia, mutta viimeisen 15 metrin matkalla Reidpathin loppuriuhtaisu toi hänelle niukan voiton uudella olympiaennätyksellä 48,2 sekuntia. Wyndham Halswellin edellinen olympiaennätys parani 0,2 sekuntia. 4x400 metrin viestijuoksussa Reidpath juoksi ankkuriosuuden maailmanennätyksen 3.16,6 tehneessä Yhdysvaltain kultamitalijoukkueessa.


title: Charles Reidpath

text: Reidpathin 400 metrin voittotulos 48,2 ratifioitiin ensimmäiseksi viralliseksi 400 metrin maailmanennätykseksi. Hän piti ennätystä hallussaan vuoteen 1928, jolloin Emerson Spencer onnistui rikkomaan sen. 4 × 400 metrin maailmanennätys 3.16,6 pysyi voimassa kaksitoista vuotta, kunnes se rikottiin vuonna 1924.


title: Charles Reidpath

text: Toisessa maailmansodassa Reidpath oli kuljetusjoukkojen everstiluutnantti, joka palveli Isossa-Britanniassa, Ranskassa ja Belgiassa. Jäädessään eläkkeelle kansalliskaartista 1948 Reidpath ylennettiin prikaatikenraaliksi.


title: Charles Reidpath

text: Siviilielämässä Reidpath työskenteli Berdencer-rakennusyhtiössä vuosina 1912-1937 ja siirtyi sitten Buffalon kaupungin palvelukseen viidentoista vuoden ajaksi.


title: Charles Reidpath

text: Reidpath kuoli Kenmoressa, New Yorkin osavaltiossa 1975.


title: Kalliolan setlementti

text: Kalliolan Setlementti on yhteiskunnallinen konserni, jonka tarkoitus on luoda edellytyksiä hyvälle elämälle. Konserni jakautuu yhdistykseen ja sen kokonaan omistamaan osakeyhtiöön. Yhdistys tekee setlementtityötä pääkaupunkiseudun ja Uudenmaan alueella ja rahoittaa yleishyödyllistä toimintaansa osakeyhtiön voittovaroilla, valtion ja kuntien tuella. Kalliolan Setlementti on perustettu vuonna 1919. Kalliola on Suomen vanhin setlementti.


title: Kalliolan setlementti

text: Kalliolan Setlementti ry:n Setlementti- ja järjestötyö vastaa Kalliolan konsernin monipuolisesta järjestötyöstä. Sen suurin yksikkö on 7000 opiskelijan Kalliolan kansalaisopisto. Sivistystyön lisäksi Setlementti- ja järjestötyöhön kuuluu riita-asioiden sovittelua Länsi-uudellamaalla, rikostaustaisten päihdekuntoutusta, alueellista setlementtityötä neljässä asukastalossa, neuvontapalveluja ja vapaehtoistoimintaa. Setlementti- ja järjestötyö rahoitetaan muun muassa Opetushallituksen, STEA:n ja kuntien sekä Kalliola oy:n voittovaroin.


title: Kalliolan setlementti

text: Kalliola oy on yhteiskunnallisesti vaikuttava sote-alan yhtiö, joka on keskisuuri laadukkaiden sote-palvelujen tuottaja. Kalliola oy:ssä tuotetaan sosiaali- ja terveyspalveluita sekä työllisyys-, kotoutumis- ja senioripalveluita noin 10 paikkakunnalla eri puolella eteläistä Suomea. Kalliola oy toimii yhteiskunnallisen yrityksen toimintaperiaatteiden mukaan.


title: Kalliolan setlementti

text: Kalliolan toiminta-ajatuksena on tukea ja auttaa ihmisiä elämänkaaren eri vaiheissa. Toiminnan tavoitteena on läpi elämän kestävän oppimisen mahdollistaminen, elämänhallinnan edistäminen, ihmisten välisen vuorovaikutuksen tukeminen sekä yhteisöllisyyden toteuttaminen. Toiminta on poliittisesti ja uskonnollisesti sitoutumatonta.


title: Kalliolan setlementti

text: Kalliolan Setlementti on Suomen Setlementtiliiton jäsen ja osa kansainvälistä setlementtiliikettä.


title: Kalliolan setlementti

text: Kalliolan Setlementin toimintaa ohjaa seuraavat perusarvot:


title: Kalliolan setlementti

text: Vapaaehtoistoiminta on osa 90-vuotiaan Kalliolan alkuaikojen perustoimintoja. Kalliolan setlementtitalo (Sturenkatu 11, Helsinki), Pasilan asukastalo, Kylämajan asukastalo ja ASKEL - matalan kynnyksen kohtaamispaikka Espoossa tarjoavat mahdollisuuksia yhdessäoloon, harrastamiseen ja tekemiseen. Vapaaehtoisena voi toimia muun muassa ikäihmisten atk-tutorina, tukihenkilönä eri elämänvaiheissa olevien ihmisten rinnalla, läksyapuna tai muun muassa kielikaverina.


title: Kalliolan setlementti

text: Kalliolan kansalaisopisto on avoin, yksityinen setlementtiopisto. Opetusalueet ovat: kielet, liikunta ja tanssi, kehoilmaisu, kuvataide ja soveltava kuvaamataito, käytännön taidot, ilmaisutaito, kulttuuri ja yhteiskunnalliset aineet, itsetuntemus ja elämisentaito, tietotekniikka.


title: Kalliolan setlementti

text:
Kalliolan lastensuojelu tarjoaa sijaishuoltoa 12–18-vuotiaille nuorille, jotka eivät voi asua kotona ja joita ei voida hoitaa tukipalveluin tai perhehoidossa. Kalliolan tarjoaa tarvittaessa myös jälkihuoltoa kunnes nuori täyttää 21 vuotta. Käytössä on neljä asumisharjoitteluasuntoa itsenäistyville nuorille. Kalliolan lastensuojelun toimipisteet ovat
– Avopalvelut
– Hirvikallion nuorisokoti, Espoo
– Matarin nuorisokoti, Vantaa
– Mäkirinteen nuorisokoti, Hausjärvi
– Saunalahden nuorisokoti, Espoo
– Tiirakallion nuorisokoti, Espoo


title: Kalliolan setlementti

text: Perhetyö on avomuotoista ja sen tavoitteena on vahvistaa nuoren ja perheen vuorovaikutustaitoja. Kodin ulkopuolinen sijoitus voidaan usein välttää, kun tuetaan perhettä itsenäiseen selviytymiseen. Kalliolan setlementin lastensuojelulaitoksissa painotetaan Kalliolan arvoja sekä henkilökunnan luottamusta nuoren voimavaroihin omien asioidensa asiantuntijana.


title: Kalliolan setlementti

text: Kurkelan perheryhmäkoti